startup – InfoBeaz\nAurrera doa IMQ BOF_ erronka: konponbideen azalpena\nEtapa berri bat hasi da IMQ Bizkaia Open Future_ erronkan. Finalistak izan diren zortzi lantaldeek Bizkaia Immersion Trip delakoari ekin diote. 3 egunetan klinikan prestakuntza-saio bat jasoko dute zuzeneko bihotz-biriketako suspertzeari buruz. Esperientzia horrek aukera emango die proposatutako konponbideak hobeto definitzeko.\nBizkaia munduarekin konektaturik: Bizkaiko 6 startup Tel Aviveko SOSA bizkortzailean\n“Talentu handiko ekosistema gara, txikia baina asko eskain dezakeena eta munduarekin era aitzindarian konektatzen ari dena”. Horrela iragarri zuen Bizkaiko Foru Aldundiak Tel Aviveko SOSArekin sinatutako akordioa. Hurrengo sei hilabeteetan Bizkaiko sei startup joango dira enpresa-bizkortzaile horretara.\n4 euskal startup MassChallengeren munduko finalera joango dira\nBostonen lantegi trinko batean lau egun eman ondoren Euskadira itzultzeko bezperan, MassChallengeBiscay programaren 3. edizioan parte hartu duten 15 euskal startupek beren proiektuak defendatu zituzten “pitch competition” batean. Haietako lauk horrela MassChallengeren munduko finalera pasatzea lortu zuten. Zorionak!\n15 euskal startupek zubia ezarriko dute Bostonekin: MassChallengeBiscay 3\nZorionak 3. MassChallengeBiscay-ren finalera heldu diren Bizkaia eta Gipuzkoako 15 startupei; orain astebeteko egonaldia egingo dute Bostonen proiektuak bizkortzeko lantegi trinko batean eta aukera izango dute MassChallengeren munduko finalaurrekora joateko.\nEfeuve fachadas ventiladas: startup ibilbidearen ON Bizkaia saria\nFatxaden leheneratze eta eraginkortasun energetikoan espezializatuta dagoen enpresa hau 2013an sortu zuten sektoreko profesional batzuek, zerbitzu osoa eman beharra zegoela konturatu zirelako. Efeuvek arkitekturako mota guztietako bilgarri eta instalazioen diseinutik ezarketarainoko zerbitzua eskaintzen du, bai eraikin berrietan zein badaudenetan, bere gaitasun tekniko handiarengatik nabarmenduz.\nMerkataritza bizkortze-programa, 2018ko BOF_eko berritasun nagusia\nEkonomi eta Lurralde Garapena Sustatzeko Sailak eta Telefónicak beren lankidetza berriztatu dute Bizkaia Open Future_n. Bigarren urtez Bizkaiko ETE, startup eta enpresa erreferenteek aukera izango dute berrikuntza irekiko programa batean parte hartzeko, “beren berrikuntza prozesuak hobetuz eta beren jakintza eta mugak zabalduz ”.


harrera | Aniztasuna\nOsteguna, 2015eko irailaren 3a\nUdako etena eta gero, bloga martxan jartzen hasiko gara poliki-poliki. Udak berri asko ekarri dizkigu aurtengoan. Gure herrietako aniztasunean isla izango duten berriak dira; eta elkarbizita egoki baterako urratsak ematera behartuko gaituzten berriak…baina guzti horren gainetik, kontzeptu bakarra erabili daiteke aurtengo uda deskribatzeko orduan: tragedia.\nMigrazio mugimenduak ez dira bapatean ematen, arrazoi bat egoten da beti horrelako mugimendu baten atzean. Aurtengoan, arrazoia garbia bezain gogorra da: gerra.\nHausnarketarako bideo bat jarriko dugu gaurkoan:\nOsteguna, 2013ko apirilaren 18a\n2013ko udan edo 2013-2014 ikasturtean IRALEn parte hartu nahi duzuen hezkuntzako profesionalontzako, izena emateko epea zabaldu da.\nEMUNek hainbat ikastaro ematen ditu IRALE programaren bidez, tailer praktiko formatuan. Horien artean aniztasuna, immigrazioa eta euskararen ingurukoak. 10 orduko ikastaroak dira eta H 411 multzoan sartzen dira:\nInformazio gehiago blog honetako Irale atalean\nTaldea osatzeko gutxienekoa 8 pertsonakoa da eta taldea ikastetxe berean osatuko balitz, bertara joango da EMUNeko dinamizatzailea. Osatuko taldearekin adostuko dira egunak eta datak.\nIRALEn parte hartzeko eskabidea egin ahal izango da:\nonline bidez edo Hezkuntza Ordezkaritzara joanda\napirilaren 11tik 25era (egun biak barne)\nIkastaro hauen inguruan informazio gehiago edo ezaugarriez hitz egin nahi izanez gero, idatzi immigrazioa@emun.com helbidera eta laster jarriko gara zurekin harremanetan.


AULKIA ERRE BEHARRA | Bai Horixe - Bizargorri\nAULKIA ERRE BEHARRA\nMiércoles, 10 abril 2019, 08:54\nXelebrea gertatu berri zait. Xelebrea ez, alukeria galanta. Orri bete-beteko artikulua idatzia neukan; kontent nintzen egindakoarekin. Eta, zerbait gehiago erantsi nahian, hasi naiz lan ustez errexean, eta hara…!, den-dena geratu zait ezerrezean! Madarikatzen gero, ekin diot okerra zuzendu nahiari eta… keba! Modurik ez inola demonio! Ezer aurkitu ez, eta galduak galduago uzi ditut. Bazterrak endredatu besterik ez dut egin, horra. Dedio…! Hots egin diot lagun adituari (berandu), arazoa konpon ziezadan, baina alferrik: hark ere ezin… Atzo lana inprimatu izan banu, sikiera, gehienetan bezala; baina ezta hori ere! Ez zait sekula santan halakorik gertatu. Makina zikina, urde kotxina…!\nBeraz, barka, baina orri berria goitik behera berriro betetzeko astirik ez aski, eta arrapaladan ari naiz zer esan ez dakidala… Eguraldiaz ari nintzen atzokoan. Zer esanik ez dagoenean, betiko topiko tipikoa omen dugula eguraldiaz mintzatzearena. Nire kasuan, ezetz; zer esanik franko baneukala. Zozoa eta birigarroa ikusi nituela auzoko belardi hezean zizaretan mokoka; txantxangorria eta txepetxa ere antzeko egitekotan ibiliko zirela non edo han; kukua aurreratu eta dagoeneko kantari hor hasia zaigula, gerritik beherako bere pijama zuri-grisarekin; udaberria ere aurreratu egin zaigula: loreak, epelak, lehorrak…; martxotik uztailera saltatu ote dugun gaudela, hotzak eta elurrak eta haizeteak eta euriak aurtengoz joanak direlakoan… Eztez, egoteko erne, hau ez dela-eta berri-berria: gure zaharrek ere ezagutu zituztela otsail-martxo onak eta apiril-maiatz gaiztoak… Ormaiztegiko Iraiko Mariarrosariok esan ohi zidan bezala: «Atsok aulkie erre bear izan’men tzon maiatzen». Berotuko bazen, negu parteko egurrak denak erreak izaki aurretik.\nEta ondoren, “zozomikoteena” aipatzen nuen, martxoaren azken bi eta apirilaren lehen bi egunak (egun eta erdi, bi egun, bi egun eta erdi, segun) urte sasoi honetako eguraldiaren historia delako. Modu askotara kontatzen da kontu hau. Eta nik oraingoan, ezinbestean, atzo neuk idatziak gogora ekarri ezinean eta orri hau nolarebait betetze aldera, Xabier Azurmendiri eskatu diot laguntza. Hari andre zegamar batek esana da hemendik aurrerakoa, “Atzoko Zegama” liburuan dakarrena. Goza ezazu, zuk behintzat. (Ni sutan nago oraindik-eta, laratza baino ere mutur beltzagoarekin).\nZOZOMIKOTEAK. (Zozo-mikotek edo bikotek, zozoak lokatzen diren aroari deitu ohi zaio). Martsui artzai’atek arkumea eskintze’mentzion, egoaldi ona ein tzezan. Artzaie re aspertu beti ematen, da urte ‘aten ez mentzion ezer eskeñi; ta, gañea, Martsui parre ei’mentzion au esanez: «Martsue martsalen/, diat esker gaizto/. Nê ardîk elbarrianak/ ein tziok errekei salto».\nMartsun aizkenetan zan au… Au aitu zonen, Martsue asarrau ei’mentzan da apillei esa’mentzion: «Apil biribil/, ekaiek eun ta erdi/, artzai oni kendu dezaioan/ eun ardi ta begi bakar ori».\nMartsuk Apillen eun da erdik bere ein tzitun da eun oritan ikaragarrizko eurik bota zitun. Artzaiei urek artaldea eaman tzion… Ontan, uren gañen, ârie ikus tzon igariñ… Ârie beintzet salbau bear tzola ta artzaie uretan sartu zan da ârie bizkarrea jaso zon errekati… Ârik kolpe ein da adarrakin begi bakarra etâ zion… Arrazkio, zozo-mikotetan egoaldi txarra eite mendo.


Aniztasunaren Kudeaketa Demokratikoa Nafarroan: gazteen begirada, lehenengo fasea amaitua\nNafarroako lurraldearen herritarren arteko bizikidetza hobetzea helburu duen proiektuak aurten gazteen begiradari eman dio protagonismoa eta dagoeneko bere lehenengo fasea amaitutzat ematen du.\n"Aniztasunaren kudeaketa demokratikoa Nafarroan" izeneko egitasmoa Nafarroako Gobernuaren eta Eusko Ikaskuntzaren arteko lankidetza markoan kokatzen da. Egitasmoak bi ardatz nagusi hauetan jartzen du azpimarra: bizikidetza aniztasunean, batetik, eta proiektu partekatu baterako kultura demokratikoan, bestetik.\nAurreko urteotan egindako lanketaren ondorioz, aurtengo jarduerak hipotesi orokor honetatik abiatu dira: Nafarroan azaltzen den bizikidetza gatazkaren arrazoi ildo garrantzitsu bat –ez bakarra- nazio identitateari eta gizartearen polarizazio ideologiko mailari lotua dago. Gatazka hori gainditzeko bidean, beharrezkotzat jo da hiru gai hauen inguruan gogoeta egitea: gizarte konfiantza, euskararen balizko politizazioa eta Nafarroako Administrazioaren zeregina.\n2022ko helburua gazteen begirada txertatzea delarik, abiapuntuko hipotesia beraiekin kontrastatzeko lanetan dabil murgilduta proiektuaren Talde Eragilea. Garrantzi berezia ematen ari zaio beraien ikuspuntuari, belaunaldi aldaketak beste iritzi batzuk islatu ditzakeelako. Gazteen diskurtsoetan aldaketarik dagoen aztertzea da helburu nagusienetarikoa, eta horretarako eztabaida talde ezberdinak sortu dira: Gazte ez politizatuak eta Gazte politizatuak. Lehengo fase honetan, “Gazte ez politizatuek” hartu dute protagonismoa.\nPasaden asteotan, Beran (martxoaren 23an) eta Tuteran (apirilaren 6an) zonalde bakoitzeko gazteak bildu ditugu beraien iritziak ezagutzeko asmoz. Taldeak osatzerako garaian Nafarroako lurraldearen aniztasunean eragiten duten hainbat faktore kontuan izan dugu, eta horien arteko oreka bilatu dugu: lurraldea, generoa, nazio identitatea, kultura, erlijioa eta ideologia.\nGazte hauekin Talde Eragileak darabilen hipotesia kontrastatzeaz gain, Nafarroako Iparralde eta Hegoaldeko gazteen arteko diskurtsoen alderaketa egin da, aurreko belaunaldien diskurtsoarekin alderatuz egon daitekeen paradigma aldaketa identifikatu da eta Nafarroako bizikidetzarako aukerak aztertu dira.\nLehenengo fase hau amaiturik, proiektuaren Talde Eragileak bigarren faseari ekinen dio. Horretarako “Gazte politizatuen” taldea osatuko da, Nafarroa osoko gazteak bilduko dituena eta perfil ideologiko anitza izanen duena. Talde honen bilerak maiatzean hasiko dira eta urte honetako udazkenean amaituko da beraiekin egin nahi den lana. Gazte hauekin Bera eta Tuterako gazteek esandakoa kontrastatzeaz gain, bizikidetzaren gatazkak eta aukerak aztertuko ditugu.


Ogasun eta Ekonomia Sailaren eta Energiaren Euskal Erakundearen arteko hitzarmena sinatzea, beren eraikin eta instalazioetan jasangarritasun energetikoa sustatzeko (Gobernu Bilera 2018-11-13) - Ogasun eta Ekonomia Saila - Eusko Jaurlaritza - Euskadi.eus\nGobernu Kontseiluak Energiaren Euskal Erakundeak eta Ogasun eta Ekonomia Sailak hitzarmena sinatzea onetsi du; hitzarmen horren bidez, sailaren eraikin eta instalazioetan jasangarritasun energetikoan egin nahi da aurrera.\nHitzarmen horren bidez, honako hauek zehazten dira: egin beharreko jarduketak zenbaterainokoak izango diren, eraikin eta instalazioetan eraginkortasun energetikorako eta energia berriztagarriak ezartzeko neurriak identifikatzeko auditoretza energetikoak egitea, egin beharreko jarduketak zehazteko eta sailaren jarduketa-planak ezartzeko beharrezko azterlan teknikoak, hari atxikitako higiezinen ziurtapen energetikoa eta higiezin horietarako jarduketa-plana egitea.\nJarduketa horiek egiteko, EEEk eta Ogasun eta Ekonomia Sailak beren gain hartzen dituzten konpromisoak jaso ditu hitzarmenak; horiek ez dituzte kontratuen berezko prestazioak eragiten eta ez dute, bestalde, aldeen artean betebehar ekonomikorik eragiten.\nHitzarmenak 4 urteko indarraldia izango du.


Hemen zagoz : Sarrerea > Espiritualitatea - Testiguak > Jaungoikoaren berbea > Ebanjelioaren eskutik > 2020 / 05 / 20\n2020ko Maiatzaren 20a, Eguaztena\nEBANJELIOA ( Joan 16, 12-15 )\n- «Gauza asko daukadaz zuoi esateko; baina orain ezin dozuez jaso; egiaren Espiritua datorrenean, ostera, Berak zuzenduko zaitue egi osoraino. Izan ere, Harek ez dau bere buruz ezer esango; entzundakoa esango deutsue, eta etorkizuna adierazoko.\nBerak goratuko nau, Neuretik hartuko daualako, eta zuoi adierazoko deutsue. Aitak daukan guztia Neurea da; horregaitik esan deutsuet: "Neuretik hartuko dauala, eta zuoi adierazoko"».\n- Testuak Espirituaren bosgarren agintzaria dakarsku, egiaren betetasunera abiatzeko maisu eta gidari. Gaiari sarrrera emon ondoren (12. a.), gaurko txatala hiru ataletan zatitzen da, teologi kutsuz ondo jantzia, amaiera bardinaz burutuz: “Zuoi adierazoko deutsue” (13. 14. 15. aa.), Hiru Jainko Pertsonei buruzko jarraipen moduko bat gaineratuz: Espiritua, Kristo eta Aita.\n- Jesusek beretarrei beste gauza asko iragarri nahi leuskioez, baina oraingoz ezin dabez ulertu. Aurretiaz Espiritua hartu beharra dauke. Bera izango da ikasleen laguntza eta “egi osora” sartuko dituana (13. a.), hau da, Jesusen Berbea ulertzeko aldi barri bat hasiko dau. Bere irakaspena ikasle bakotxari bihotz barruan ezarriko jako, eta beragaz Kristoren misterioaren sekretu guztia ezagutuko dabe, batez ere mundu barri horretan sarrera emongo deutse. Espirituaren egitekoa Kristorena langoa izango da, baina jazotakoari eta jazoko danari begira.\n- Semeak bere lurreko bizitzaldian, Aitaren esanera eta Beragaz bat eginda izan ezik ezertxo ere egin ez eban lez, holantxe Espirituak ere, Pazkua ondoren Eleizan, Jesusen esanera jokatuko dau eta “entzundakoa esango deutsue” (13. a.). Jesusen Berbea ulertzeko, barrua argituko deutse; areago, Jesus Bera ezagutzera emon eta “etorkizuna adierazoko deutsue” (13. a.), hau da, Jaungoikoaren eta gizonen errealitatea ulertarazoko deutsue, Aitak eta Semeak ikusten daben lez; zer zelan dan ezagutzera emongo deutsue, bai munduko eta bai historiako jazoerak, baina Kristoren heriotz eta biztueraren argitara, beti barri eta beti sortzaile bihotz maminean.\n- Espiritua, defendatzaile eta abokatua danez gainera, MAISU ere izango da. Jesusi, bizi zala, jarraitzaileak ez eutsoen ondo ulertu esan gura eutsena, zetariko mesiastasuna zan berea, zergaitik sartzen zan heriotzea eta biztuerea bere berrerosle egintzan, zer esan gura eban aginduten eban Eukaristiak... Kristo da egia eta egi osoa. Baina, Espirituaren eraginez bakarrik ulertu ahal izango dogu bere mezua eta mamina: “Berak eroango zaitue egia osoraino” (13. a.). Lekutara heldu gara!\n- Egia esan, gogoratzea baino ez dago zer izan ziran Pedro eta beretarren heldutasunerako Pazku eta Pentekostetako jazoerak. Eta ez bakarrik euren adore eta erabagien sendotasunari begira, batez ere Jesusen pertsona eta mezuaren ezagutzan. Pazkualdian hausnartzen dihardugun Apostoluen Eginak Liburua argibide zabala da ikusteko, Espirituak noraino aldatu dituan Jesusen jarraitzaleak. Izan ere, Espiritu horrek “neuretik hartuko dau”, Jesusegandik, hau Aitagaz bat eginda dagoalarik.\n- Hemen aurkitzen gara Pazkuako barrikuntza aldian eta Jesus Espirituaren hegazkadea nabaritzen da errealitate guztien gainean, eta sarri kontrastekoak izanik. Berak lanean dihardu neugan ere bai, gugan, jardunean izten badeutsogu. Zelan bizi dot Pazkuazko prozesua, Jesus Jaunagazko TOPAKETA? Bere Espirituak landuten al nau barrutik, eta ni neu prest sentitzen al naz bere ekintza aldagarrirako? Edota... kokorrotuta al nago?\n“Jesus Jauna, sarri Ebanjelioa irakurten nago eta ezagutzen dodaz zure berbak eta egintzak; baina neuregandu behar dodaz eta zure Espiritua hartu beharra daukat neure bizi bihurtzeko. Lagun egidazu!"


Emakumeen Nazioarteko eguna ospatu nahi dugu adineko emakumezkoen egoera eta gaur egungo gizartean duten garrantzia erreibindikatzeko - EUSKADI LAGUNKOIA\nEmakumeen Nazioarteko eguna ospatu nahi dugu adineko emakumezkoen egoera eta gaur egungo gizartean duten garrantzia erreibindikatzeko\nEuskadi Lagunkoiatik Emakumeen Nazioarteko eguna ospatu nahi dugu adineko emakumezkoen egoera eta gaur egungo gizartean duten garrantzia erreibindikatzeko. Adineko emakumeez hitz egiten dugunean, dibertsitateaz hitz egiten ari gara, bizitzeko modu, errealitate eta behar desberdinak dituzten pertsonez zehazki. Hala eta guztiz ere, adineko emakumeen bizitzan badaude errepikatzen diren ezaugarri batzuk, zahartze prozesuan generoaren sozializazioak duen inpaktua adibidez.\nGaur egun, emakumeek genero zein adin diskriminazio nabarmen bat jasaten dute, eta horrek gizartean duten ekarpena ikusezina bilakatzen du. Alde batetik, emakumeei lotutako rol tradizionalak familian, etxeko eta zaintzara ardaztuta egon dira, gizartearen aintzatespena ez duten lanak. Dependentzia, desgaitasuna edo ahultasun egoerako pertsonen zaintza emakumeei lotuta egon da historian zehar eta gaur egun ere beraiek dira, gehiengo batean, eremu publiko edo pribatuan lan hauek burutzen dituztenak. Adineko emakumeak, hainbat belaunaldien zaintzaren eta ongizatearen ardurak bidegabeki hartzen dituzten zaintza agente garrantzitsuak dira.\nHala ere, ezin da emakume hauek egiten duten lana eremu pribatu zein zaintza eremura mugatu. Adineko emakumeek hori baino ekarpen handiagoak egiten dizkiote gizarteari. Boluntariotzaren barneko ohikoen den perfila erreparatuko bagenu, 50 urtetik gorako boluntarioen ehunekorik handiena, gizarte esku-hartzek elkarteetan bereziki, emakumezkoak direla ikusiko genuke. Adineko emakumeek gizarte eraldakuntza baten alde lan egiten dute, beraiek baitira asoziazionismo eta boluntariotzako egituraren zati handi bat. Alabaina, gizonezkoak dira sare asoziatibo horretako zuzendaritza organismoko parte, horrek emakumezkoek, neurri handi batean generoaren sozializazioak eraginda, ardura eta botere postuetara iristeko duen zailtasuna erakusten du.\nAdineko emakumeen estereotipoen artean, “edadistak” diren jarrerak nabarmendu behar dira, sistematikoki bere osasunaz galdetzea, adin gutxiago dutela ematen dutela esatea, edo adin batzuentzako ezohikoa dela kontsideratzen duten manifestaldietan parte hartzen dutenean harritzea. Aldi berean, hedatuen dagoen estereotipoa adineko emakume guztiak amonak direla segurutzat jotzea da, beraien balio eta funtzio nagusia hori dela sinistuz, zeren eta, badaude amonak ez diren adineko emakumeak edo, nahiz eta amonak izan, ezaugarri hau beraien rol nagusia ez dena.\nBaita ere garrantzitsua da “edadismoari” lotutako beste estereotipoetako bat, adineko pertsonek generoaren kontzientziarik ez dutela eta rol tradizionalekin jarraitzeko alde daudela pentsatzea da. XX. mendean hasi ziren lehen mugimendu sufragistak, hori dela eta argi gelditzen da feminismoa ez dela belaunaldi gazteen gauza bakarrik. Adineko emakumeen belaunaldia izan zen eskubideen berdintasunaren aldeko borroka hasi zuena. Baina baita ere gogorarazi, hainbat gizon daudela bide luze honetan emakumeen alde egin eta errebindikazio hau babesten dutenak.\nEgun honetan, Euskadiko lagunkoitasun mugimenduko emakume zein gizonezko protagonistek beraien aurpegiak erakusten dituzte martxoaren 8a ospatzeaz gain, adineko pertsonekiko eremu lagunkoiagoen aldeko ekintza komunitario hau zuzentzen duten emakumeei merezi duten ikusgarritasuna emateko.\nAzkenik, emakume guztiak zoriondu eta kanpaina honetan parte hartu duten udalerrietako pertsonak eskertu nahi ditugu. Esker bereziak: Aretxabaleta Lagunkoia, Bilbo lagunkoia +60, Bizi Igorre, Ordizia Lagunkoia, Antzuola Lagunkoia, Lekeitio Herri Adeitsua, Bermeo Lagunkoia, Ermua hiri adeitsua adinekoekin eta Donostia Lagunkoia.\nEuskadi Lagunkoia Taldea


Angel Berrueta gogoratuko dute haren hilketaren hamabosgarren urteurrenean\n2019ko maiatzaren 24a, ostirala | Ordua Euskal Herrian 01:22:17\nMartxoaren 11n Madrilen izandako atentatu yihadisten ondoren gertatu zen: okindegian lanean zela kalez jantzita zihoan Espainiako polizia batek tiroz hil zuen. ETA gaitzesteko kartela okindegiaren kanpoko aldean jarri nahi ez zuelako eman zion tiro.\nHamabost urte beteko dira asteazkenean, marxtoak 13, Espainiako Polizia batek tiroz hil zuela Iruñeko Donibane auzoko okina, Angel Berrueta. Aurretik poliziaren emaztearekin izan zuen eztabaida okinak. Madrilgo atentatua ETAk egina zela uste zen lehen ordu haietan, eta ETA gaitzesteko kartela okindegian jartzeko galdegin zion. Halakorik egiteko asmorik ez zuelako eman zion tiro kalez jantzitako poliziak. Martxoaren 13an izanen da urtemuga eta Iruñeko Donibane auzoan gogoan izanen dute Berrueta.\nIruñean, Martin Azpilukueta kalean eginen diote omenaldia 20:00etatik hasita, okindegia zuen tokian bertan. Dokumental bat ere emanen dute, hamabost urteetan bizitakoaz: 13M. Atocha, El Pozo, Santa Eugenia... Donibane. Dokumental hori ikusi ahal izanen da asteartean, martxoak 12, lehenbizi 18:00etan Zizurko Esparru gaztetxean eta gero 19:30etan Zabaldin.\nAlbiste hau Euskalerria Irratiak argitaratu dute eta ARGIAra ekarri dugu CC by-sa lizentzia baliatuta\nKanal honetan artxibatua: Biktimak\nPolizia indarkeriaren biktimak "erabat baztertuta" sentitzen direla jakinarazi du Foro Sozialak\n"Bigarren mailako biktima" sentitzen direla jaso du Foro Sozialak egindako txostenak eta "egia jakiteko" eskubideaz mintzo dira. Nafarroako parlamentura eraman dute indarkeria horren biktimekin osatutako txostena.\n2019-03-14 | Xabier Letona\nAitziber Berrueta: "Espainiako gobernu batek gizartea berotu zuelako hil zintuzten aita"\nAngel Berrueta eta Kontxi Sanchiz oroitu zituzten atzo Iruñeko Donibane auzoan, haien heriotzaren 15. urteurrenean. Espainiako polizia batek eta bere semeak hil zuten Berrueta, martxoaren 11ko Madrilgo atentatuetatik bi egunera, gizonak bere okindegian ETAren aurkako kartel bat jarri nahi izan ez zuelako.


Albert herri bateko mutiko bat da, oso argia eta lotsagabea. Herri guztia da haren bihurrikerien beldur. Egun batean, nahigabe, behera botako du herriko monumentu enblematikoa, Leopoldus globo-kapitainaren eta herriko heroiaren estatua. Albert bere akatsa konpondu nahi du; beraz, mundura ateratzea erabakiko du, eta globo-kapitain bihurtuta itzultzea. Zein harro egongo da beraz ...\nAlbert herri bateko mutiko bat da, oso argia eta lotsagabea. Herri guztia da haren bihurrikerien beldur. Egun batean, nahigabe, behera botako du herriko monumentu enblematikoa, Leopoldus globo-kapitainaren eta herriko heroiaren estatua. Albert bere akatsa konpondu nahi du; beraz, mundura ateratzea erabakiko du, eta globo-kapitain bihurtuta itzultzea. Zein harro egongo da beraz herri guztia!\nMarco Macaco / Primates of the Caribbean ( Marko Makako)\nBere ametsetan, Marco Macaco krimen handiak ebazten dituen polizia jator askoa da; egiaz, ordea, hondartzako ofizial saiatu bat besterik ez da, itxuraz inoiz ezer gertatzen ez den irla batean.\nPan (Pan )\nPeter 12 urteko mutiko bihurri bat da. Eutsi-ezineko joera errebeldea du, baina ezin izan du askatu, betidanik bere etxe izan duen Londresko umezurztegi samingarri horretan. Orduan, gau sinesgaitz batean, umezurtz-etxetik desagertuko da Peter, eta piratak, gerlariak eta maitagarriak dituen fantasiazko mundu batean agertuko da berriz: Sekula Betiko Lurraldean.\nHamaika urte ditu... eta 24 ordu New York salbatzeko. Gangster misteriotsu eta desitxuratu batek Alex zaurituko du, atzetik segika duen polizia-inspektorea. Ospitalean mugitu ezinik, Alex Léoren lagun egingo da. Léo hamaika urteko mutil bat da, eta bere gorputzetik ateratzeko ahalmena du. Fantasma bat bezala, denentzat ikusezin, aireratu eta hormak zeharkatu ditzake..\nPourquoi j'ai pas mangé mon père / Evolution Man - Monkey Business (Tximinoen erresuma)\nEdouard ez da besteak bezalako tximu bat: txikiagoa da, ile gutxiago du, eta ezin du gorputz-adarretako bat erabili. Baina bitxikeria horiek, Edouarden asmamenarekin batera, espeziearen eboluzioko lehen kate-maila dela ere esan nahi dezakete. Abentura komiko bat, gizatiarraren eta animaliarraren artean, motion capture teknika modu txundigarrian erabiliz egina.\nMundu berri bat sortu nahian, sinpletasunak emozioak ordezkatu eta haize polarrak giza arimak izoztu ditzaten, Elurretako Erreginak guztiz estali du mundua elurrez, eta arte guztia suntsitzekotan da.\nZipi y Zape y La Isla del Capitán / Zip and Zap and the Captain's Island (Zipi y Zape eta Kapitainaren Irla)\nGabon hauetan, Zipi eta Zape bihurriek muga gainditu dute beren trikimailu zaharrekin. Gurasoekin negozio-bidaia batean joatea izango da haien zigorra, irla urrun batera. Baina ekaitz beldurgarri batek harrapatuko ditu, eta ez dira iritsiko beren helmugara. Aterpe bila, etxe viktoriar erraldoi bat aurkituko dute. Haurrentzako etxe bat da hain justu, Miss Pam –itxuraz– atseg...\nGabon hauetan, Zipi eta Zape bihurriek muga gainditu dute beren trikimailu zaharrekin. Gurasoekin negozio-bidaia batean joatea izango da haien zigorra, irla urrun batera. Baina ekaitz beldurgarri batek harrapatuko ditu, eta ez dira iritsiko beren helmugara. Aterpe bila, etxe viktoriar erraldoi bat aurkituko dute. Haurrentzako etxe bat da hain justu, Miss Pam –itxuraz– atseginaren ardurapean. Ezer ez da dirudiena, eta Zipi eta Zapek irlaren misterio ezkutua azaleratu beharko dute. Abenturaz eta emozioz betetako erronka bat izango da, eta proban jarriko du Zipi eta Zaperen ausardia.


KONTRATATZEKO BARNE ARAUDIA | Urduliz Urbanismo Sozietatea\nUrduliz Urbanismo Sozietatea S.A. enpresak arlo publikoan hartzen du parte eta herri administrazioen desberdina den botere adjudikatzaile bat da, betiere Arlo Publikoaren Kontratuei buruzko urriaren 30eko 30/2007 Legearen 3.1 d) eta 3.3 b) artikuluetan ezarritakoarekin bat etorriz.\nArlo Publikoaren Kontratuei buruzko Legearen 175. artikuluak, erregulazio harmonizatuari lotuta ez dauden kontratuen adjudikazioari buruzkoak, sozietate publikoen kontratazioak bete beharreko printzipioak ezartzen ditu, bai kontrataziorako barne jarraibideak onesteko betebeharra ere; jarraibideok Urduliz Urbanismo Sozietatea S.A.k onetsi, kontratugilearen profilean argitara eman eta egin beharreko kontratuetan parte hartzeko asmoa duten pertsona fisiko edo juridiko guztien esku jarri behar ditu.\nHori dela bide, jarraibide honek betetzen du gorago aipatutako legezko xedapenak ezarritakoa. Jarraibidearen xedea da Urduliz Urbanismo Sozietatea S.A.k jarraitu beharreko prozedurak finkatzea, kontratista aukeratzeko eta erregulazio harmonizatuari lotzen ez zaizkion kontratuak adjudikatzeko, hau da, Arlo Publikoaren Kontratuei buruzko Legearen 13. artikulutik 17. artikulura arteko ezarpenetan mugatutakoez bestaldeko kontratuak esleitzeko.\nArestian aipatutako araua betez, jarraibideok kontratuak adjudikatzeko prozeduretan parte hartzeko interesa duten guztien esku jarriko dira; horretarako, Interneten emango dira argitara, Urduliz Urbanismo Sozietatea S.A.ren web gunean.\nKONTRATATZEKO BARNE ARAUDIA (PDF - 82KB)


Ezkerraldeko berbalagunak: Mintzapraktika egitasmoa neurtzen\nMintzapraktika egitasmoa neurtzen\nOstegunean, otsailak 3, euskaltzaindiaren Bilboko egoitzan " mintzapraktika egitasmoaren eraginkortasuna neurtzen" ikerketaren emaitzen aurkezpena izan zen, Aztiker enpresak egindako ikerketa.\nHonen arabera, gaur egun 3700 berbalagun inguru daude mintzapraktika egitasmoari babesa ematen. Dela Berbalagun, dela mintzalagun, dela mintzakide, jende andanak parte hartzen du egitasmoa handituz. Egunez egun handituz eta zabalduz doan egitasmoa parte-hartze itzelari esker.\nEuskaldunok argi daukagu hau bezalako proiektu baten garrantzia, batik bat eremu erdaldunetan, eta egunero erakusten dugu eginez ondoen egiten duguna, berba eginez, hain zuzen ere. Normalizaziorako bidean denok daukagu zer esan, zer esan EUSKARAZ. Gizartearen arlo guztietan euskaraz mintzatzeko eskubidea izanik, defendatu behar dugu berba eginez eta elkarlanez.\nBestaldetik egitasmo honetan parte hartzen duzuen guzti-guztiak zoriondu nahi zaituztegu egiten ari zareten lanagatik. Adin tarte guztietako jendeak parte hartzen du egitasmo honen aniztasuna erakutsiz, Euskal Herria anitza baita. Aniztasuna ere ekintzei dagokienez: Tailerrak, ikastaroak, txangoak, poteoak, antzezlanak...\nBihotz-bihotzez ZORIONAK BERBALAGUN!!\nMartxoko agenda, bero-beroa!\nKorrika 17ren aurkezpena Portugaleten\nGaur, Portugaleteko berbalagunaren aurkezpena\nBERBALAGUN, EGIN JAUZI KORRIKAREN ALDE!!!!\nUmeentzako ipuin kontaketak\nPare bat kontu\nBerbalagun Portugalete aurkezpena\nSasibururen erlaxazio tailerra\nKORRIKA 17ren kanta\nJon Anzaren liburuaren aurkezpena\nLaguntasuna eta Agate Deuna\nSanta Ageda Santurtzin


Indarkeria matxista - Hernani\nIndarkeria matxista gure jendarteko arazo larrienetarikoa da eta mugimendu feministak azken hamarraldian egindako aldarrikapenei esker agenda politiko eta sozialean sartzea lortu da gai hau. 70eko hamarkadaz geroztik mugimendu feministak indarkeria matxistaren kausak, adierazpenak eta ondorioak aztertu eta indarkeria hori pairatzen duten emakumeak indarkeria horretatik askatzeko helburuz esku hartzeko ereduak proposatu ditu. “Indarkeria matxista” terminoak azaltzen du matxismoak barnean duen botere-desberdintasunaren harremana eta, aldi berean, ahalbidetzen du kontuan hartzea indarkeria matxista emakumeek batez ere jasaten badute ere, sistema heteropatriarkalak gizon eta emakumeei ezartzen dizkien eredu hegemonikoak emakumeek bezala hausten dituzten beste pertsona batzuek ere jasan dezaketela. Indarkeria horrek zigortu egiten ditu ereduak finkatzen dituen aginduak betetzen ez dituzten pertsona guztiak. Ildo horretan, lesbiana, gay, transexual eta bisexualak ere indarkeria matxistaren “xede” bilaka daitezke, egungo eredu heteronormatibotik irteten diren neurrian.\nErakundeen arteko jarduera eta koordinazio protokoloa\nBaliabide eta zerbitzuen gida\nAzaroak 25: Emakumeen aurkako indarkeriaren Nazioarteko Eguna\nTxotx garaia: Harreman aske eta parekideen alde, txotx!\nIndarkeria matxistari aurre egiten dioten emakumeen arreta hobetzeko erakundeen arteko jarduera eta koordinazio protokoloa.\nHernaniko udalak 2012an onartu zuen emakumeen aurkako indarkeriari erantzuteko udalerri-mailako lehen protokoloa. Protokolo honen helburu nagusia, indarkeria jasan duten emakume hernaniarrek infomaziorako, arreta sozial integralerako, babes juridiko eta polizialerako duten eskubidea bermatzea izan da, horretarako, ibilbide guztian zehar arreta ematen dieten eragileen arteko koordinazio eraginkorra lortuz. 2015 urtean protokolo hau ebaluatzeari ekin zaio, bertan egon zitezkeen hutsuneak identifikatu eta arestian aipaturiko erakundeeen arteko koordinazio egokirako neurriak adostuz. Prozesu honetan Hernaniko Osasun Zentroak, Ertzain Etxeak eta Hernaniko Udalak (Zerbitzu Sozialak, Udaltzaingoa eta Berdintasun Arloa) hartu dute parte. Hortaz, 2016 urrian onartu da Erakunde arteko Jarduera eta Koordinazio Protokoloa indarkeria matxista bizi duten emakumeei arreta hobea emateko.\nIndarkeria matxista bizi duten emakumeei arreta eta laguntza emateko baliabide eta zerbitzuen gida\nHernaniko Udalak 2016ko urrian onartu zuen Indarkeria matxista bizi duten emakumeei arreta hobea emateko erakunde arteko II. Jarduketa eta Koordinazio Protokoloa. Protokoloa edukitzea bezain garrantzitsua da, halaber, herritarrek oro har eta indarkeria pairatzen ari diren emakumeek bereziki nora jo dezaketen jakin eta zein baliabide eta zerbitzu dituzten ezagutzea. Horretarako, Protokoloaren Mahai Teknikoak informazio hori hedatzeko egokia izango den euskarri bat sortzea adostu zuen. Euskarri hau sortzeko prozesuaren gidaritza Hernaniko Udaleko Zerbitzu Sozialek eta Berdintasun Arloak izan dute Elhuyar Aholkularitzaren laguntzarekin. Hala ere, Protokoloaren Mahai Teknikoan parte hartzen duten gainontzeko eragileekin kontrastatu eta adostu da; Ertzaintza, Osakidetza eta Udaltzaingoarekin alegia.\nWe deserve a life free of violence\nDominikar Errepublikan, 1960eko azaroaren 25ean, Trujilloren diktadurapean Miraval ahizpak (María Teresa, Patricia eta Minerva) diktadura haren kontrako herri-mugimenduan parte hartzeagatik torturatu, bortxatu eta erail egin zituzten. Era horretan emakumeenganako indarkeriaren kontrako borrokaren ikur bilakatu ziren, eta 1981etik hona azaroaren 25 guztietan mundu osoan zehar oroitzen da egun hori. 1999ko abenduan Nazio Batuen 83. Biltzarrean, Dominikar Errepublikaren proposamenez, beste 60 gobernuren laguntzarekin, emakumeenganako indarkeria deuseztatzeko nazioarteko eguna aldarrikatu zen.\nAzaroaren 25 aldera hainbat ekintza izaten dira jendea sentsibilizatu, indarkeria jasaten duten emakumeei elkartasuna adierazi eta egoera horiek salatzeko. Ekintza horien artean urtero antolatzen da elkarretaratzea Berdintasun Kontseiluak eta mugimendu feministak deituta Plaza Berrian.\nBestalde, Hernaniko Berdintasun Kontseiluak eta mugimendu feministak muturreko emakumeen aurkako indarkeria egoeretan, erailketak kasu, erantzun egoki eta bateratu bat emateko elkarretaratzeak egiten dituzte; Euskal Herriko Emakumeen Plataformarekin bat eginez. Elkarretaratzeak behin erailketaren albistea prentsa idatzian atera eta 24 orduetara egiten dira Plaza Berrian.\nHernaniko Udaletik garrantzi berezia eman nahi diogu guztiok txotx garaiaz eta bertan sortzen den festa giroaz gozatzeko dugun eskubideari. Izan ere, festa giroa ez da berdin izaten guztiontzat. Horren adibide dira emakumeen kontra ematen diren jazarpenak, hitzezko abusuak, ukituak, bortxaketak… Tamalez, hainbat jarrera normaltzat hartzen ditugu gaur egun eta, beraz, ez ditugu abusutzat jotzen; are gutxiago, jai eta festa giroetako testuinguruetan, horrelako portaerak oso ohikoak baitira.\nHori dela eta, 2015ean tabernari eta sagardotegiekin batera martxan ipini dira hainbat ekimen:\nBatetik, arestian aipatutako egoera eta jarrera hauek identifikatu eta indarkeria mota ezberdinen aurrean nola jokatu dezakegun argitzeko formazioa eskaini zaie tabernari eta sagardotegiei.\nBestetik, Udaletik euskarri batzuk banatu dira, kartel moduko batzuk, non adierazten den, aurretik aipatutako eraso sexistak ez direla onartzen sagardotegi eta tabernetan.\nAzkenik, eraso sexistaren bat gertatuz gero, jarraitu beharreko pausuak ageri diren “protokolo” bat banatu da taberna eta sagardotegietan: nora deitu, zer egin…\nBestalde, herriko hainbat kale-argitan kartelak ipini dira indarkeria matxista gaitzesteko.\nTabernetan jartzeko banderolak\nEraso sexistak: txotx garairako protokoloa\nTaberna eta sagardotegietarako kartela\nEraso sexistarik gabeko jaiak aldarrikatzeko agerraldia egin zuten hainbat eragilek: Txosna Batzordea (Bilgune Feminista, Dobera-Kronika, AEK, Molotoff irratia, Askapena, Ernai eta Gazte Asanblada), Liletak taldea, Berriak ostalarien elkartea, Udala (2015)\nFestak herriaren nortasuna, jendarte egitura eta bertan gertatzen diren zapalkuntza eta diskriminazioen adierazle dira. Gaur egun jai eta tradizioek, jendarte ordena erreproduzitzen dute, egungo hierarkiak, botere harremanak, rol banaketak... Izan ere, jarri al gara pentsatzen guk jaiez gozatu ahal izateko nork egiten dituen etxeko lanak?\nJendartean eman nahi ditugun aldaketak ere gure herriko festetan isla izan behar dute, jaietan ere kultura birsortu eta aldatzeko gaitasuna dugulako. Tradizio eta ohiturek ezin dute hertsiak diren eta geldirik dauden zerbait izan, jendartearen eraldaketarekin batera eta norabide berdinean joan behar dute.\nJaiak erasotzailen eta diskriminatzaileen aterpe bilakatzen dira, droga ezberdinen kontsumoaren justifikazio eta aitzakiapean jai eremu eta egunetan era ezberdinetako eraso sexistak sarriago gertatzen direlarik: irainak, mespretxuak, ukituak, bortxaketak… Norberak bere eremutik jarrera horiek saihesteko neurriak hartzea ezinbestekoa da.\nBeraz, Txotx garaian egin bezala, San Joan jaietan ere eraso sexistaren bat gertatuz gero, Udalak tabernariekin batera adostutako protokoloa martxan jartzeko konpromisoa hartu dute tabernariek aurtengoan ere. Era berean, Txosna Batzordean ere eraso sexisten gaia landu da eta txosna gunerako protokoloa adostu da beste urte batez.


«Ikasleak dira museoaren jardueraren zutabe nagusia» | Tartea | Berria\nMikel Goñi. Eureka museoko dibulgazio arduraduna\n«Ikasleak dira museoaren jardueraren zutabe nagusia»\n'Argi ibili'. Argazkigintza matematikoaren inguruko erakusketa zabaldu zuen Kutxaguneak 2005eko otsailean. Matematikaren printzipioak islatzen zituzten askotariko argazki haiek. EUREKA MUSEOA\nX. Martin -\n2011ko ekainak 4\nMikel Goñik apenas hartzen duen atsedenik egunotan. Beti dabil tailer berri baterako, erakusketa berri baterako edo instalazio berri baterako proiektuan sartuta. Eureka museoa etengabe berritzen da, eta edukien berrikuntza horretan Goñi da arduradun nagusietako bat.\nGaur ere parkinga autobusez gainezka dago. Eureka museoan ez dituzue bisitariak falta.\nEz; egia esateko, ikasleak dira gure jardueraren zutabe nagusia; horretan inbertitzen dugu gure denbora gehiena eta ahalegin handiena.\nFuntzio didaktikoa da, hortaz, zuen zeregin nagusia?\nBai, baina hainbat ataletan. Guretzat oso garrantzitsuak dira ikasleak, eta baita irakasleak ere, baina ez dira bakarrak. Gurera familia osoak datoz, adibidez, eta zientziaren komunikazio soziala ere bada gure ardura. Hitzaldiak eta ikastaroak antolatzen ditugu, esaterako; baina bai, hezkuntza mundua funtsezkoa da guretzat.\nUrtero zenbat ikasle hartzen dituzue?\nHamar urtean ia milioi erdi baten bisitak izan ditugu, urtero batez beste 40.000 ikasle inguru. Eureka da Euskal Herrian gehien bisitatutako museoa ikasleei dagokienez. Beraz, esan dezakegu egiten dugun lanak, erein dugunak, bere fruituak ematen dituela gero.\nHezkuntza sare osoarekin harreman handia izango duzue, ezta?\nBai, ongi antolaturik daukagu hori. Orain hiru urte Suspertu hitzarmena sinatu genuen, irakasleen etengabeko trebakuntza bultzatzeko, eta horrek badu bere garrantzia ikasleengan ere.\nZer-nolako gaiak dibulgatzen dituzue zientziaren barnean betiere?\nDenetarik, baina gaur-gaurkoak direnei lehentasuna emanez. Mundu garaikideko zientziak, iraunkortasuna eta energia iturri berriztagarriak, kimikaren urtean kimikari buruzkoak\naskotarikoak dira. Urterik emankorrena iaz izan genuen irakasleak trebatzeko eginkizun horretan, 147 etorri zitzaizkigun.\nNola barneratu gazteak oso konplexuak izan daitezkeen zientziaren edukietan?\nUlertzeko zailak izan daitezkeen eduki potolo horiek errazten saiatzen gara beti, eta, horretarako, 180 modulu interaktibo ditugu, fisika, kimika eta beste diziplinetako oinarrizko printzipioak ikus ditzaten, azter ditzaten, ukituz esaterako. Lanabes didaktikoak eraginkorrak dira. Eta, horrez gain, tailerrak ditugu; tailerrak gure tresna garrantzitsuenetakoak dira.


Pensant en els altres — Eibar.ORG | Eibarko peoria\nHemen zaude: Hasiera / Blogak / Teknosexua / Pensant en els altres\netiketak: dokumentalak, hezkuntza, telebista, japonia\nEz dot ahaztuko lehenengo aldiz ikusi naban aldixa. Bikotearekin izandako haserreldi bat eta gero, telebista piztu nuen, ia tristura pasatzen zitzaidan. Eta nun nere ametsetako irakaslea agertzen dan. Ordutik, propaganda handia egin diot dokumentalari. Bazkalorduan ikusten ditudan bi irakasleri egin diet kopia, paziente bati ere bai, igeriketako taldekoeri kontatu diet zer gertatzen den umeen artean pelikulan.. eta uztailean Bartzelonara etorri zinatenean ez nuen aukera galdu nahi zuek ikus zezazuen. Emozioak hainbeste baldintzatzen gaitu gure bizitzan...\nGaztelerazko bertsioa lortzeko gestioak egiten nabil. Nahikoa izan da zatitxo hau neri malkoa begira ekartzeko.


Hainbat dedagoiendar domekan Gipuzkoako kantu txapelketan - Debagoiena - Goiena.eus\nHainbat dedagoiendar domekan Gipuzkoako kantu txapelketan\nMireia Bikuña 2010-11-12 14:58\nArrasateko Maider Arratibel eta Enaitz Urrutia bikotea eta DOU taldea, eta Bergarako NAU taldea lehiatuko dira domeka Urretxu-Zumarragako final erdian. Guztira, 16 taldek parte hartuko dute domekan, banaka, binaka edo taldeka.\nAzken asteotan buru-belarri ibili dira lanean kanporaketarako kantuak prestatzen. Arratibel-Urrutia bikoteak ‘Badira hiru aste’ eta ‘Zalantzetan’ kantuak prestatu dituzte. Bestalde, DOU taldeak Ken 7-ren ‘Irudi biluztiak’ kantua eskainiko dute. Azkenik, NAU talde bergararra Benito Lertxundiren eta Urgabe taldeen abesti bana prestatu dute.\nEpaimahaiak alderdi asko hartuko ditu kontuan finalerako. Askotariko alderdiak baloratuko dituzte; besteak beste, espresibitatea, komunikazioa, ahotsa, doinua eta musika. Horiek guztiak kontuan hartuta, aukeratuko dituzte finalistak. Domekako saioa bukatu ondoren esango dute zeintzuk diren finalean lehiatuko direnak.\nGipuzkoako kantu txapelketaren helburua nagusiak dira euskal kantuaren arloan dagoen errepertorioa berreskuratu eta ezagutarazi, kantari gazteak edo hasiberriak elkartu, kantu eta kantari berriak plazaratu, eta euskaldunon kantatzeko dugun ohitura eutsi.\nSari nagusiak banatzeko puntuaketa hartuko dute kontuan. Maila bakoitzeko (banaka, binaka eta taldeka) bina sari banatuko dituzte. Gainera, sorkuntza lan onenak sari berezia jasoko du. Azkenik, finalean saritzen dituzten abestiekin, sortutako lan berriekin eta epaimahaiak aukeratzen dituen beste batzuekin Kantagintzaren uhin berria diskoa grabatuko dute.


Alexandro III.a Eskoziakoa - Wikipedia, entziklopedia askea.\nAlexandro III.a Eskoziakoa\nAlexandro III.a Eskoziakoa, (Eskoziako gaeleraz: Alasdair mac Alasdair) (Roxburgheko gaztelua, Eskozia, 1241eko irailaren 4a - Kinghorn Ness, Fife, 1286ko martxoaren 19a) Eskoziako Erresumako erregea izan zen, garai hartan Alba erresuma izenaz ezagutzen zena. Dunkeld etxeko azken monarka izan zen.\n1249ko uztailaren 6a - 1286ko martxoaren 19a\n← Alexandro II.a Eskoziakoa - Margarita Eskoziakoa →\nRoxburgh, 1241eko irailaren 11 (egutegi gregorianoa)\nFife, 1286ko martxoaren 26a (egutegi gregorianoa) (44 urte)\nAlexandro II.a Eskoziakoa\nMargaret of England (en) (1251ko abenduaren 26a (egutegi gregorianoa) - 1275)\nYolande of Dreux (en) (1285eko azaroaren 1a (egutegi gregorianoa) - 1286)\nMargaret of Scotland (en)\nAlexander, Prince of Scotland (en)\nDavid of Scotland, Prince of Scotland (en)\nEskoziako Independentzia Gerrak\nAlexandro II.aren seme bakarra zen eta zortzi urte baino ez zituela aita hil zenean Eskoziako erregetza hartu zuen. Adin txikikoa zen bitartean Eskoziako kontrolatu nahi zuten bi alderdien artean aritu behar izan zuen, bata Walter Comyn Menteitheko Earla buru zuena eta bestea Alan Durward Scotiako Justiciarrak gidatzen zuena. 1251ean Margarita Ingalaterrakoarekin ezkondu zenean Henrike III.a Ingalaterrakoak joputza eskatu zion baina Alexandrok ez zuen onartu.\n1262an adin nagusiko bihurtu zenean (21 urte) Alexandrok bere aitaren asmoa berretsi nahi izan zuen eta Haakon IV.a Norvegiakoari Kanpoko Hebridak eskatu zizkion, baina honek onartu ez eta gainera itsas flota handia bidali zuen inguruak inbaditzera. Arran uhartea bera ere eskuratu zuen. Orduan agintari biak hizketan hasi ziren itun baten bila. Alexandrok hizketaldiak asko luzatu zituen eta udazkeneko ekaitzek Haakonen itsasontzi ugari suntsitu zituzten. 1263ko Largseko borrokan ondorioz norvegiarrak galtzaile atera ziren. Etxerako itzuleran Haakon Orkadetan hil zen eta 1266ko Pertheko itunean Alexandrok uharteak eskuratu zituen, Kanpoko Hebridak eta Man ere bai.\n1284an Alexandrok Donald leinuari eman zion Uharteetako Lordaren titulua eta hauek hurrengo bi mendeetan bertako errege gisa jardun zuten, sarritan Eskoziako monarkei aurre eginez ere.\nAlexandrok hiru seme-alaba izan zituen, Margarita, Alexandro eta Dabid, baina hirurak ere bera baino lehenago hil ziren. 1285erako alargunduta zegoen eta Dreuxeko Yolandarekin ezkondu zen seme berria izateko asmotan. 44 urte zituen oraindik, baina hurrengo urtean zalditik erori eta hil egin zen. Alaba zaharrena zen Margarita Erik II.a Norvegiakoarekin ezkondua zen eta Margarita izeneko alaba izan zuten eta hau bihurtu zen Eskoziako erregina berria.\nAlexandro II.a Eskoziakoa Eskoziako Erresumako erregea\nWikimedia Commonsen badira fitxategi gehiago, gai hau dutenak: Alexandro III.a Eskoziakoa\nMultimedia: Alexander III of Scotland\nAzken aldaketa 28 urtarrila 2019(e)an, 00:29(e)tan\nOrriaren azken aldaketa: 28 urtarrila 2019, 00:29.


Kautxu naturalez ontziratutako botikak arriskutsuak izan daitezke latexari alergia diotenentzat. | Consumer\nKautxu naturalez ontziratutako botikak arriskutsuak izan daitezke latexari alergia diotenentzat.\nOntzietarako kautxu sintetikoa erabiltzeko gomendatu diete konpainia farmazeutikoei\nJohn Hopkins Unibertsitateko ikertzaileek berriki egin dituzten ikerketen arabera, kautxu naturalarekin egiten den latexak eragiten dituen alergia-erreakzioak azaletik sortzen dira. Material hori erabiltzen da sendagai askoren ontzietarako, eta, beraz, ikertzaileek jakinarazten dute arriskutsua izan daitekeela latexari alergia diotenentzat.\nHala, Estatu Batuetako FDAri (“Food and Drug Administration”) dei egin diote kautxu naturala duten ontzi guztiak etiketatzeko eta tapoiak indargetzeko edo zigilatzeko erabiltzen diren elementuetan kautxu sintetikoa duten beste batzuekin aldatzen saiatzeko. Ikertzaile horiek adierazi dute botika bat manufakturatu eta bide edo indargetzailedun ontzietan biltegiratzen denean, kautxu naturala erabil daitekeela. Hori dela eta, kautxu naturalaren edukia ongi identifikatzeko ontziak etiketatu arte, sentsibilizatutako pertsona batzuk erreakzio alergikoen arrisku larrian egon daitezke.\nOndorio horietara iristeko, ikertzaileek 12 pertsona alergikorekin eta beste 11 ezalergikoekin esperimentuak egin zituzten. Guztiek larruazalean testak ziztatu zituzten bialen bidez. Latexari alergia zioten bi pertsonak larruazaleko erreakzioak izan zituzten, kautxuzko elementua sartu ez zen arren, eta beste bostek erreakzionatu egin zuten elementu horiek ziztadetan sartu zirenean. Alergiarik ez zuten pertsonek ez zuten eraginik izan.\nalergikoak kautxu medicamentos-eu


Deskarga (1835-VI-2) — Museo Zumalakarregi Museoa\nZumalakarregik 1835.go maiatzaren hondarrean Ordizia setiatu zuen, zenbait arrakastaren ostean hiriak menperatzeko gauza zela erakutsi nahiean. Ordizian bildutako liberalek erasoari eutsi zioten, artileria karlistaren aulezia nabarmena zelako eta laguntza jasoko zutenaren itxaropenez. Honela , Jauregi Donostiatik Tolosara gerturatu zen, Espartero Bizkaitik Bergarara, Valdes Arrasaten zegoen bitartean.\n(Deskargako porrota). FERRER, Melchor.Historia del tradicionalismo español . Tomo VI. Sevilla, 1943. ZM\nZumalakarregi Ordiziako setioa gogortzen saiatu zen, laguntzak jaso aurretik menperatze arren. Gómez Tolosa aldera bidali zuen "Artzaiaren" indarrei eusteko eta Eraso -hau bai izen aproposa militar batentzat- Urretxura Esparterorenak kontrolatzera. Ekainaren 2.ean Espartero. Deskargan kokatu zen beste buruzagi liberalen berrien zain. Gauean sekulako ekaitza jasan zuten eta Esparterok, Valdesen berririk ez zuenez, Bergarara erretiratzea erabaki zuen.\nBitartean Erasok Bizkaiko lanzeroen talde bat eta Arabako Gidak bidali zituen errekonozimendu bat egitera Deskargaruntz eta, ustekabean, liberalen kanpamenduaren erdian aurkitu ziren. Gauaren eta ekaitzaren ondorioz liberalak eraso gogor baten aurrean zirela uste izan zuten, sakabanaketa izugarria sufrituz. Bergara aldera eginiko erretirada desastre huts bat gertatu zen, karlista gutxi batzuk 2.000 liberal preso hartu zituztelarik. Liberalengan sortutako beldurrak Bergaratik Bilborantz mugi arazi zituen Esparterorenak. Valdes Iruñara eta Jauregi Donostiara erretiratu ziren.\n3an Ordizia errenditu zen, segidan Bergara, Tolosa, Eibar, Irun ta Durango karlisten eskutan geratuz. Deskargako sorpresaren eragina sekulakoa izan zen, Gipuzkoa eta Bizkaia osoak, hiriburuak ezik, Zumalakarregiren menpe geratu baiziren.


EKAINAREN 28: LGBT+ HARROTASUNAREN NAZIOARTEKO EGUNA\n52 urte igaro dira Stonewallen lesbiana, gay, transexual eta, batez ere trabestiak, poliziaren aldetik jasaten zituzten jazarpena eta xantaiaren aurrean erreboltatu zirenetik: data hori mugarri bihurtu zen LGBT+ pertsonen borrokan. 10 urte beranduago, 1979ko ekainaren 10ean, polizia batek Antonio Vicente Santa María (Francis) hil zuen Errenteriako diskoteka batean, trabesti izateagatik. Ekainaren 28 horretan LGBT+ pertsonek eta kolektiboek Euskal Herriko kaleak hartzen dituzte estreinako aldiz, euren sexualitatea eta generoa modu askean bizitzea aldarrikatuz.\nGure kulturan arau heterosexualetik kanpo dauden orientazio afektibo, sexual eta genero identitate desberdinak dituzten pertsonak ez dira aintzakotzat hartu, eta estatuko botere indarrek eta gizartearen gehiengoak diskriminatu dituzte.\nHala, Ameriketan hori gertatzen ari zen bitartean, estatu espainiarrak 1970eko abuztuaren 4ko 16/1970 Arriskugarritasunaren eta Gizarte-errehabilitazioaren Legea onartu zuen, lege honek homosexual eta transexualak kartzela edo zentro psikiatrikoetan sartzea aurreikusten zuen.\nLege hau 1979an indargabetu bazen ere, eskubide zibilak eskuratzeko borroka hasi besterik ez zen egin. LGBT+ elkarteek urteak pasa dituzte pixkanaka-pixkanaka gizaki guztientzako berdinak izan beharko luketen eskubideak aldarrikatzen, aintzakotzat hartu gabe sexu desira eta identitate ezberdinak.\nLege jardunbidean lanketa handia dago egiteko oraindik ere, transexualitatea behin betiko despatologizatuko duen lege bat onartzeko edo erregistro zibilean genero autodeterminaziorako eskubidea barne biltzeko esate baterako.\nBaina baita gizartean ere, oraindik LGBT+fobia elikatzen duten balioei aurre egin beharrean gaude, ezinbestekoa da gizarteko esparru guztietan sexu orientazioen eta genero identitate eta adierazpenen aniztasuna errespetatzeko printzipioen alde lanean jarraitzea.\nBakoitza den bezala, eta nahi duen bezala desiratzearen aldarrikapenean, LGBT+ kolektiboko pertsonak eta gainerako guztiak ere, gaurko eguna aprobetxatu dezagun LGBT+ eskubideak giza eskubideak direla gogoratu eta balio hauetan murgiltzeko.


Bigarren Hezkuntzako eta Lanbide Heziketako ikastetxeak, nahiz irakasleak eta ikasleak.\nNafarroako ikastetxe publiko eta kontzertatu guztiek hartu ahal izanen dute parte.\n2018-19 ikasturtean Nafarroako Urrutiko Hizkuntza Eskola Ofizialaren antolamendua eta funtzionamendua erregulatzen dituzten arauetan jasotzen denez (irailaren 21ko 487/2018 Ebazpena, 2018ko urriaren 22ko NAOren 204. alea.), ikaslea honako baliokidetasun-sistema honen arabera matrikulatu ahal izanen da:\nIntermedio (B1) – Avanzado (B2)Tartekoa (B1) – Aurreratua (B2)\nLHko ERDI-MAILA ETA GOI-MAILA\nTartekoa (B1) – Aurreratua (B2)\nBere hizkuntza-biografiarengatik (dagokion hizkuntza-ikaskuntza berezia) ikasle batek maila altuagoko ziurtagiri bat lor dezakeela erakusten badu, euskarazko B2 eta C1 mailen ziurtagiriak eskuratzeko aukera izanen du DBHko 4. mailatik aurrera.\nEuskara Departamentuari jakinarazi eta gero, Egokitzapen Aurreratuak lor ditzakeen ikasleak dagokion mailako matrikula egin beharko du. NUHEOk modu pertsonalizatuan artatuko ditu matrikulatutako ikasle horiek.\nIkastetxe laguntzaileak, EUSKARA 2019/20\nBeste Hizkuntza Eskola Ofizial batean hizkuntza berean matrikulatuta ez egotea\nIkasleak indarrean dauden egokitzapenen arabera matrikulatu ahal izanen dira (Ikusi Egokitzapen Orokorrak “Zertan datza?” “)atalean).


Ping Kluben Line berria iragartzen du, G5 Series\nLineaz kanpo Driver, Fairway Wood, Hibridoak, Irons, Putters\n2005eko abuztuak 9 - Golf ekipamenduen fabrikatzaileak produktu lerro berri bat aurkezten duenean, ohiko prozedurak tarteka aldizka dauden klubak askatzea da. Badakizu: gidaria hilabete honetan, bidexka basoak hurrengo hilabetean, burdinazkoak hilean behin. Buck-en hedabideen hedapenik handiena lortzeko diseinatutako marketineko plangintza da, baita kontsumitzaileei konbentzitzea enpresak produktu berriak etengabe datozela.\nBere G5 serie berriarekin, Ping-k beste tarterik egiten saiatzen ari da: serie osoa aurkezten du - kontrolatzailea, fairway basoak, hibridoak, ironak eta putters - aldi berean.\nLehenengo aldiz, konpainiaren arabera, kategoria guztietan Ping produktuak aldi berean izenarekin abiarazi dira.\nHorrek G5 Series konpainiako marketing annals-en egiten du. Baina klubak, ez merkaturatzea, kontsumitzaileek azkenik epaituko dute.\nHona hemen Ping's G5 Series-en ikusiko ditugun kluben begirada:\nG5 gidaria 460cc-ko bolumeneko clubgunean dago, barneko pisua birbanatuz , grabitate-zentroa jaisteko. Pingek gidari honek spin-tasa txikiagoak sortzen ditu abian jartzeko distantzia handiagoan. G5 kontrolatzailea antzekoa da G2 herriarentzat.\nGidari honekin lortutako spin-tasa txikiagoekin (G2-rekin alderatuta), lofak maila erdi batez handitu ziren. Lofts eskuragarriak 7.5, 9, 10.5, 12 eta 13.5 dira. Ping TFC100D ardatz estandarra da, Aldila NV 65 eta Grafalloy ProLaunch 65-ekin ere stock ardatz gisa eskaintzen dena.\nDesplazamendu- bertsioa ere eskuragarri egongo da saskitxo bat zezenekin edo zozketa egiten lagundu behar duten jokalariekin.\nG5 Offset Driver-ek laukizuzen laurdeneko hazbete bat darama eta 9, 10,5 eta 12 graduko ganbera angeluetara iritsiko dira.\nBi gidariek $ 350rako MSRP bat eraman dute eta bidalketak 2005eko irailaren 1ean hasiko dira.\nPing G5 Fairway Woodsek altzairu herdoilgaitzezko buru handiak konbinatzen ditu 455 altzairuzko aurpegiekin. Ping-ren arabera, plasma-soldatutako aurpegiko materialaren indarra material finagoa lortzea ahalbidetzen du, sakatuz area sentikorragoa bihurtuz.\nClubheads barruan pisu-pads aurrerapen aurrera lofts gisa handitzen dira. Rocker bakar batek aurpegia kurbatzen du hainbat gezurretan eragina izan dezan.\nModemak 3 egurra (bi bertsio, 13 gradu eta 15 gradu), 5 zura (18 gradu), 7 zura (21 gradu), 9 zura (24 gradu) eta L-zura (27 gradu) dira.\nG5 Fairway Woods-ek 200 $ -ko MSRP bat ekoizten du, altzairuzko ardatzekin eta $ 260 grafito ardatzarekin. Bidalketak 2005eko irailaren 1ean hasten dira.\nPing G5 hibridoak\nG5 hibridoak Ping-ren hibridoen lehen hibridoak dira. Altzairu herdoilgaitzezko buruak koloreko koroa du, grabitatearen behealdea eta bizkarraldea erdira mugitzeko.\nHibrido hauek 16, 19, 22 eta 25 gradutan dabiltza. $ 185 milioi euroko pisua dute, altzairuzko ardatzekin edo 215 $ grafito ardatzarekin. 2005eko azaroaren 1ean hasten dira.\nPing G5 Burdinak\nPing-ek pailazo gehienak deitzen dituen konpainiak, oraindik ere, hutsune sakonago eta paralelo baten diseinua egin du, orek zabaldu eta perimetroaren pisua handitzeko. Altzairu herdoilgaitzezko 17-4 buruak handiagoak dira, barrunbean sakonago. Kalitate hauek baloia aurreko ping plantxakoak baino gehiago barkatzen dituzte.\nEra berean, G5 burdineria pertsonalizatua (CTP) Tuning pertsonalizatua (CTP) ere finagoa da eta aurpegira hurbiltzen da.\nEmaitza, Ping-ek dioenez, sentitzen sendoagoa eta solidoa da.\nG5 ironak eskuragarri daude 2 eta 9 artean, gehi PW, UW, SW eta LW. Ping-ren kolore kodifikazio sistema egokitzapen pertsonalizatuarekin ere erabiltzen da multzo honekin. MSRP $ 115 da, altzairuzko ardatzetarako klub bakoitzeko edo $ 145 grafito ardatzarekin. Bidalketak 2005eko irailaren 1ean hasten dira.\nHamaika eredu G5i Putter lineupea osatzen dute, Ping-ek Craz-E seriean erabiltzen duen lehen teknologia erabiltzen duena. Putters hauek intertia une batez agertzen dira, Ping putter serieko aurreko 10 ehuneko batez bestekoa handitzen delarik. Txertatze diseinu berria eta lerrokatze laguntza berriak ere badira.\nSerieko 11 ereduak honako hauek dira: Anser, Zing, B60, Mini-c, Tess, Craz-E, Craz-E B (erdialdean), Craz-E C (zentruko shafted), Craz-E H (Anser -style hosel), Craz-E L (luzea) eta Ug-Le.\nMSRPs $ 135 eta $ 205 ereduaren arabera, eta bidalketak 2005eko irailaren 1ean hasiko dira.\nNola aurkitu merkeak, baina kalitatea, Eski arropa\nWilson Staffeko 2017 Golf Klubak: D300 Gidari eta Irons Lead\nJackson Figure Skates Iritzia\nMendiko eskularruaren sistema onena\nEskaileretarako eskailerak: eskalada egiteko funtsezko ekipamendua\nZure Tennis Racquet Grip Tamaina aurkitzea\nVibram FiveFingers Booties Kayak eta SUP paletak\nJake Gyllenhaal hitzaldiak "Brokeback Mountain-ri buruz"\nIkasketetako ikaskuntzarako bitartekoak\n'Star Wars: Clone Wars' Pertsonaiak\nWeaving - Antzinako Historiak Emakume Modernoak\nBamiyan estatuen suntsipena\nNola AEBetako Militarren Babesleen Trazua\nLammas ohiturak eta tradizioak\nZer da Meteorologia Aurreratua?\nMapaaren goialdean iparraldean\nZergatik protesta gertaerak ez dira denborarik galdu\nTop Gloria Estefan '80ko abestiak\nLehen Mundu Gerra: Sopwith Camel\nDUDA - Izenaren esanahia eta jatorria\n25 Modu errazak irakasleei Eskerrik asko


Euripean ere argitasuna\nEuria ari duenean :: Leire Salaberria\nHauxe dugu Leire Salaberriaren lehen liburua, eta alde horretatik pozgarria da Nafarroatik datorkigun Etxepare lehiaketak bidea ematea euskal letren eta irudien panoraman sortzaile berriak plazaratzeko; literatura lehiaketek, hain zuzen, ibilbideak saritzeaz gain balio behar baitute izen berriak, sortzaile hasi berriak plazararazteko.\n“Euria ari duenean”. Hitz horiekin, edo ideia horretatik, abiatzen da kontakizun labur hau. Leire Salaberriak euria ari duenean egiten dituen ekintzak adierazten dizkigu, zer gustatzen zaion, zer egiten duen, nola jokatzen duen… zergatik duen gogoko euria, alegia. Eta ideia hori oso modu sinplean adierazten zaigu, testu aldetik ideia argiak eta tinkoak esanez: “Gelako lagunekin batera, putzuetan egiten dut arrantzan eskolatik irtetean. Koloretako arrainak harrapatzen ditugu, guk bakarrik ikusten ditugun horietakoak, magikoak”; baina sinpletasun hori testuaz gain irudietan ere ageri zaigu. Collage modukoak, perspektiba faltsuak, sinbolismo handiz… irudiek haurren mundura, haurren ikuspegietara hurbiltzen gaituzte, Salaberriak idazkera ez ezik ilustrazioa ere haurren tonuarekin bat eginez sortu baitu. Hots, istorioa kontatzen digun bezala neskatxa horrek berak irudikatzen dituela narrazioarekin datozen irudiak.\nEuria ari duenean liburuan eguneroko sinpletasuna ageri zaigu, nola lor dezakegun zoriontasuna, ongi pasatzea, ondo egotea, egoera sinple batean, euria ari duenean paseatuz, txakurrarekin ibiliz, euritakopean egonez, amets gozoak eginez edo arestian ikusi dugun bezala putzuetako arrain imaginarioak arrantzatzen. Narratzaile den neskatxaren ikuspuntu horretan, hala ere, ageri dira euriarekin edo euria ari duenean disfrutatzen ez duenik ere: “Euria ez dute denek gogoko. Arratoiak kexu izaten dira estoldak urez betetzen baitzaizkie. Katuak ez dira urrun ibiltzen egun euritsuetan, nahiz eta ura gustuko ez izan (…). Nire ahizpa zaharrena haserretu egiten da ilea erratzaren moduan geratzen zaiolako”, baina narratzaileak argi eta garbi du: “Gustuko dut euria ari duenean, nahiz eta helduei ez atsegin. Dibertigarria da benetan!”.\nAlbum honetan biltzen diren ideiak, erabiltzen den estetika (sinple itxura duena, haurren ikuspuntutik egina), ideien argitasuna eta osaketa (lehen aldiz Etxepare sarietan, eta hau V. saria da, pertsona berak egin ditu irudiak eta testua), eta irakurlearekin lortzen den identifikazioa direla eta, liburu eder baten aurrean gaudela esan daiteke; haurren gozamenerako eta helduon gogoetarako liburu itxuraz sinple baina ongi landua.


Miren Azkueri egokitu zaio Zuberoako ikastolen kanpainako Ahüzki saskia - Azkoitia - Maxixatzen.eus\nMiren Azkueri egokitu zaio Zuberoako ikastolen kanpainako Ahüzki saskia\nMaxixatzen.eus 2020-11-27 16:10\nZuberoako Alozeko eta Sohütako ikastolek Ikaskol kanpaina abiatu dute azaroaren 30era bitartean, eta Maxixatzenek saski bat zozkatu du bazkideen artean. Miren Azkueri egokitu zaio saskia.\nAtzo, osteguna, itxi zen Zuberoako Alozeko eta Sohütako ikastolek abiatutako Ikaskol kanpainako saskien zozketan parte hartzeko epea. Zuberoako euskara sustatzeko ekimenak Ahüzki saski bat eskaini zion Maxixatzeni, eta hala, bere bazkideen artean zozkatu du hedabide honek otarre hori. Miren Azkue Maxixatzeneko bazkideari egokitu zaio saria.


"Autonomiaren pedagogia" dela eta Paulo Freire-ren giro hunkigarrian\nPaulo Freire pedagogo brasildarraren liburua "Pedagogia da autonomia", euskarara itzulia dela eta, Eusko Ikaskuntzak ekitaldi bat antolatu du urriaren 26rako, IKASTARIAren 10.zenbakiaren aurkezpenarekin batera. Hezkuntza saileko koaderno honetan bildu ditugu:\n1997ko azaroaren 15ean egindako jardunaldiaren ("Paulo Freireren ekarpenak") ponentziak.\n"Autonomiaren pedagogia"ren inguruan edukitako elkarrizketa.\n"Pedagogia de autonomia" liburuaren euskarara egindako itzulpena.\nZorionez, Ana María Araújo Freire, "Nita", (Paulo Freireren emaztea), gure artean izango dugu. Benetan ekitaldi hunkigarri eta zirraratsua izango dela sumatzen dut, pedagogo bereziaren ildoan argitasun zientifikoa eta emozioa batera doazelako.\nBere inguruan ibilitakoak, pedagogia gizartekoi baten jarraitzaileak gara batez ere. Paulo Freire, *jende bezala, ardura handiko gizona zen, ezaugarri honen ondorioak betetzen saiatzen zen horietako bat. Arduratsu izateak, eskubideak eta eginbeharrak betetzea suposatzen du. Alde horretatik, esan nahi dut, hezkuntza profesionalaren praktika eremuan, beti ikusi nuela duintasunean bizitzen, irakasle eta ikasleari zor zaizkien errespetu eta begirunearen defendatzaile sutsua zen, zenbait eztabaida gaindituz, azken batean, erbesteratze bizipen zigorraren jasatzailea ere izan zelarik.\nEginbeharrari heltzen badiogu, berriz, profesional arduratsua izateaz gain, pedagogia askatzailearen eraikuntzan ahalegindu zen irakaslea izan zela esan beharra dago. Arduratsu izateak, ez du berez suposatzen askatzailea izatea, autoritarismoaren ildoan oso arduratsu diren irakasle eta ikasleak ere bizi baitira. Hartu dugun joerak duen ideologiaren arabera, esango dugu, gure praktika profesionala askatzaile edo zapaltzailea den.\nBeraz hezkuntza askatzaileak, giza garapenaren alde apustu egiten du, eta giza eskubide, giza ekintza, giza zientziarekin lotura zuzena du. Pedagogia mota honetan, historikoki gertatzen den deshumanizazioaren gainditze ahalegina, nabarmena da. Hemendik datozkio, Freirek hainbestetan aldarrikatutako jakintza politikoaren beharra, neutraltasunaren eza; hezkuntzak berezkoak dituen ezaugarriak. Paulo Freire "emakume eta gizon bezala gehiago izatea" ahaleginaren zaintzaile arduratsua zen, eta utopia erreal honi lotuta munduan zehar ibili zen.\nEraldakuntza zuzenera bideratuta dagoen hezkuntza mota da berea, portaera etiko eta politikora garamatzana, eraldakuntza pertsonaletik gizartearen eraldakuntza jatorrera igarotzen laguntzen diguna. Tentsioa daraman biziera bat da, "izate" eta "ez izatearen" arteko mugimendu ahaleginkorra, hau da, objeto bezala gutxituak edo urrituak izan beharrean, jatortasunean sujeto bezala haztera garamatzana. Etengabeko egiteko eta berregiteko bilakaera lanean, pertsona eta gizartea bizitzen dituen hezkuntza da.\nUtopia hitzak duen esanahi ezkorrean askotan kokatutako pedagogia honek, esan nahi digu, benetan irreala eta eskuraezina den gauza dela:\nKonfrontazio bidez eraldakuntza pertsonala eta soziala bizitzea.\nProfesionaltasuna errespetu eta begirune ezaren giroan kokatzea\nArrisku gabeko hezkuntzan lasai egotea\nLehentasun ekonomikoaren giroan programak eratzea\nEskubide historikoak ahaztea\nEzberdintasuna ezabatzea eta elkarrizketarik gabeko irakaskuntza sisteman sinestea.\nHau guztia bai dela benetan irreala.\nFreskotasuna dario pedagogia honi, eta arriskuan eta elkarrizketaren giro baikorrean sumatzen diren utopia errealak dastatzeko gogoa pizten du. Sortzaile eta solidarioa, botere espazio berrien aurkikuntza bidean kokatzen gaitu. Era honetara, hezkuntza eremuan profesionaltasuna bizitzeak, errealitate beraren baieztapen giroan kokatzera garamatza, dagokion historikotasuna dastatzera, arriskua eta sortzailetasunaren iturri transformatzaileen bizitzaileak izatera, errealitatea bera baita utopikoa eta transformatzailea.\nIkasteko programatutako gizakiak gara, baina ikaste honetan jakinduriaren transferentziak bakarrik ez gaituela errealitatearen eraldaketa zuzenera eramaten, Paulo Freirek aldarrikatzen duen egi pedagogikoa da.\nAUTONOMIAREN PEDAGOGIA liburua aurkezteko une honetan, irakasle bikain honek hainbeste aldiz ahoskatu eta idatzitako oihartzunaren babespean murgiltzen naiz, bere aurkezpen fisikoaren hutsunea gainditu nahian, nabarmenki sentitzen baitut...Gogoan ditut entzun, irakurri eta bizi izandakoak:\n"O progresso científico e tecnológico que nâo responde fundamentalmente aos interesses humanos, ás necessidades de nossa existência, perdem, para mim, sua signifiçacâo. A todo avanço tecnológico haveria de corresponder o empenho real de resposta imediata a qualquer desafio que pusesse em risco a alegría de viver dos homens e das mulheres. A un avanço tecnológico que ameaça a milhares de mulheres e de homens de perder seu trabalho deveria corresponder outro avanço tecnológico que estivesse a serviço do atendimento das vítimas do progresso anterior. Como se vê, esta é uma questâo ética e política e nâo telnológica. O problema me parece muito claro".\n(PEDAGOGIA DA AUTONOMIA, saberes necessários à prática educativa. Paulo Freire. Paz e Terra edit. 147.or.)\nGure artean, bere bigarren emaztea (Elza 1986an zendu zen) dago: "Nita". Freiren ikasle izana eta historialaria denez, bere liburu batzuetan, ohar historikoen aportazioa egin duena. Testuinguruaren irakurketa hau idatzitakoaren osagarri gertatzen delarik.\nBerak esaten duenez, pribilegio bezala bizitzen du ekintza pedagogiko hau, historialari profesionaltasunean transformatzen doan araberan, ez bakarrik intelektual gisara, baizik eta brasildar emakume nortasun nazionalaren baieztapenaren bizipen zoriontsuan ere.\nBerezko izate eta argia ditu "Nitak": beharrezkoa den autonomia. Era berean, inork ez bezala pedagogo brasildar honen irakurketa hurbil eta zuzen batean lagun berezia gertatzen zaigu. Paulo Freirek, profesional bezala onartu eta miresten zuen. Emakume eta emazte bezala oso maitatuta sumatzen nuen. "Nitak" bizi duen curriculumaren aberastasuna pedagogia honen berotasunaren babespean egiten eta berregiten joango da, betiko, historiak bere errealitatearen lur lodietan, sortzaile eta eraldatzaile izatean daraman bizipoz zoragarrian. ONGI ETORRIA EUSKAL HERRIRA ETA ZEHAZKI GURE ETXERA!\n"Outra vez aqui estou com os leitores e as leitoras de Paulo Freire, para mim forte, profunda e simplesmente Paulo, para, com o pedido e apoio dela, em complementaridade a ele e a seu trabalho escrever as notas de..."(Cartas a Cristina. Paulo Freire.1994 Paz e Terra edit. 237.or.)\nArantxa Ugartetxea, pedagogoa


Larrabetzuko Udala - Txorierriko Mankomunitateko Oinarrizko Gizarte Zerbitzuei buruzko 2018ko txostena\nTxorierriko Mankomunitateko Oinarrizko Gizarte Zerbitzuei buruzko 2018ko txostena\nGizarte Zerbitzuen Euskal Sistemaren zerbitzu eta prestazioei buruz: zer premia eta egoerei erantzuten dieten; norentzat diren; haiek lortzeko baldintzak eta prozedurak; hala badagokio, aplikatutako prezio publikoa; eskaintzen duten arretaren intentsitatea; hainbat prestazio eta zerbitzu konbinatzeko aukera; prestazio eta/edo zerbitzu bakoitzaz arduratzen den administrazioa.\nBeren eskubideak eta betebeharrak, premien balioespen bat eta, hala badagokio, gizarte-diagnostiko bat eta Arreta Pertsonalizatuko Plan (APP) bat izateko eskubidea bereziki azpimarratuta.\nb) Dagokion pertsonaren eta haren testuinguruaren hasierako balioespena egitea, eta, balioespen horren oinarriaren gainean ondorioztatzen bada beharrezkoa izan litekeela jarraipena egitea eskatzen duen esku-hartze bat, hasierako gizarte-diagnostiko bat egitea; horretarako, pertsona eta familia interesdunen eta haien laguntza-sarearen partaidetza izango da beti, ahal den neurrian.\nc) Pertsonari edo pertsonei informazioa ematea Zorroaren prestazio ekonomikoari eta/edo zerbitzuari edota prestazioen eta zerbitzuen konbinazioari buruz, haiek dituzten premiei erantzuteko egokiena zein den jakin dezaten, eta/edo, bidezkoa bada, arreta emateko beste sistema edo politika batzuetako baliabideetara bideratzea.\nd) Diagnostikoak horrelakorik gomendatzen badu, kasuan erreferente gisa jardungo duen profesional bat izendatzea. Profesional horrek, pertsona eta/edo familia erabiltzailearen partaidetzarekin, Arreta Pertsonalizatuko Plan bat egingo du eta Plan horren kudeaketa hartuko du bere gain, tartean sartutako beste sistema eta agente batzuekin koordinatuta, Arreta Pertsonalizatuko Planean aurreikusitako jardunak abian jarriz eta Plan horren jarraipena eta aldizkako ebaluazioa eginez. Hori guztia, kasuaren erantzukizuna erreferentziazko beste profesional baten esku uzten ez denean izan ezik, Gizarte Zerbitzuei buruzko Legearen 19. artikuluan eta Dekretu honetan aurreikusitakoaren arabera.\ne) Gizarte Zerbitzuen Euskal Sistemaren zerbitzuak eta prestazio ekonomikoak lortzeko aukera antolatzera bideratutako izapidetze-, kudeaketa- eta koordinazio-eginkizunak gauzatzea.\nf) Gizarte Zerbitzuen Euskal Sistemaren arreta eta babesa eska dezakeen biztanleriaren gizarte-premiak atzematea eta behar diren jardunei hasiera ematea.\nInformazio gehiago (PDF 757KB)


Plazako estalopearen hezurdura ikusgai - Etxarri-aranatz - Guaixe.eus\nEtxarriko plazaren inguruko parte hartze prozesua\nPlazako estalopearen hezurdura ikusgai\nGuaixe 2018-11-15 19:02\nEtxarriko plazako estalope berriko egurrezko egitura jartzen hasi ziren asteartean. Kioskoa eta estalopea biek teilatu bera partekatuko dute eta hari eutsiko dion egitura da atzo eta gaur Jamsarko langileek jarri dutena. Pixkanaka, beraz, itxura hartzen ari da Etxarri Aranazko plazako estalope berria. Udalaren asmoa litzateke eguberrietako ekitaldietarako estalopea prest egotea.\nBestalde, pasa den igande goizaldean ezezagunek Maiza plazan (Telefonikakoa) farola bat lurrera bota eta beste bat hautsi zuten. Eta plazan paperontzi bat eta aurten jarritako banku bat hautsi zuten ere. Larunbatean Itzaletik argira eguna antolatu zuen lantaldeak halakoek “graziarik” ez dutela adierazi dute.


DATOZEN ASTEOTAN KARELA JARRIKO DA BALEONTZIAN\nEstas en Hasiera > Berriak > DATOZEN ASTEOTAN KARELA JARRIKO DA BALEONTZIAN\nAlbaola Itsas Kultur Faktoriak 5 urte bete berri ditu. 2014ean lurraren gainean baleontziaren gila jarri zen. Lehenengo pieza hau beste guztien bizkar hezurra izan da. Azken hilabete hauetan jada teilatutik gertu lanean, San Juan baleontziaren mokoa eraikitzen ari dira arotzak.\nPasaiako portu historikoaren sarreran zurezko ametsak eraikitzeko faktoria sortu zenetik bost urte pasa dira jadanik. 2014ko uztailean Albaola Elkarteak Itsas Kultur Faktoriako ateak ireki zituen erronka eta fase berri bati hasiera emateko. Bost urte hauetan, San Juanaren eraikuntzak mugak gainditu eta helburu asko lortu ditu; horien artean, UNESCOren babesa, Gipuzkoako museorik bisitatuenetarikoa jada lehenengo urtean, 2018ko Turismo Jasangarriari saria, National Geographic-en 24 orrialdeko erreportaia eta ontzigintza eskola profesionalaren irekiera. Ia 250.000 bisitari izan dira guzti honen lekuko azkeneko 5 urte hauetan.\nAzken hilabeteotan San Juan baleontziaren mokoa eraikitzeari ekin zaio. Itsasontziaren brankatik luzatzen den ontzi-mutur sendo bat da mokoa, eta erabilera ugari ditu: botaloitik eskegitzen den aurreko belarekin lan egiteko balio du, eta baita ere aingurak jasotzearen azken fasean lanerako plataforma bezala. Bestalde, botaloia mokoari amarratzen zaio, trinketearen estaiek egiten duten tentsioari eusteko. Borroka garaietan ere baliagarria zen mokoa, besteen itsasontziak abordatzeko eta, guzti hori gutxi balitz, itsasontziko komun bakarra zen baita ere, une lasaiagoetan noski.\nMokoaren aurreko muturrak arku eta gezi baten itxura du; horretan bakarrik utzi zioten jatorrizko San Juanaren eraikitzaileek tartetxo bat fantasiari. Urteak joan eta mendeak etorri, itsasontzietako pieza apaingarri hori brankako maskaroia bilakatuko zen, konplexutasun handia hartuko zuen benetako eskultura.


Aste santurako aholkuak — Gaztezulo\nAste santurako aholkuak\nAste santurako aholkuak https://www.gaztezulo.eus/albisteak/aste-santurako-aholkuak https://www.gaztezulo.eus/albisteak/aste-santurako-aholkuak/@@download/image/6p22-1.jpg\nEuskal Herrian barrena bidaiatzeko aholku batzuk emango dizkizuegu\n Arabako Errioxatik hasiko gara. Bai ederra hango ardoa, ezta? Biasteri aldera joko dugu. Herriak Erdi Aroko usaina du eta hango kaleetan paseoan, zaldunen bat ezpata eskuan duela ageriko zaigula pentsatuko dugu. Santa Maria de los Reyes eliz zaharreko aurrealdea margotuta dago eta urteek aurrera egin arren, jatorrizko koloreei eutsi die. Herrian bertan zenbait bodega bisitatzeko aukera dago, batzuk oso zaharrak. Handik gertu, Burgos eta Araba artean, Ran arroila dago eta jaitsierak egin daitezke. Ostatua: "Erletxe" (941121015) eta "Larretxori" (941600763) landa etxeak.\n Arabako mendebaldean Valderejo natur parkea dugu. Lau herri ditu parkeak, Lahoz, Lalastra, Ribera eta Villamardones, baina gaur egun lehendabiziko bietan baino ez da jendea bizi. Naturarekin eta animaliekin gozatzen dutenentzat leku egokia da Valderejo. Izan ere, putreak bizi dira hemen. Vallegrull mendiko amildegietan, esaterako, saien habiak ikus daitezke, prismatikoez baliatuta. Jakina, mendi txango ederrak egitea ere badago. Ostatua: Valderejotik gertu, Boveda herriko "Herranetxe" (947353182) landa etxea.\n Biasterik bezalaxe, Balmasedak ere Erdi Aroko kutsua du. Zubi zaharra eta gotiko berantiarreko eliza ikusi beharrekoak dira. Dena den, eta prozesioak gustukoak ez izan arren, Balmasedara Aste Santuan joanez gero, ez da bertako segizioa galdu behar. XV. mendean sortutako ohitura da Balmasedako prozesioa eta garaiko kronikek diotenez, izurrite larri baten ondoren egiten hasi zen. Aipatzekoa da garai batean Euskal Herriak aduanak zituela Gaztelarekin eta aduana hauetako bat hemen zegoela, zubi zaharraren ondoan. Ostatua: Balmasedatik gertu, Sopuertan, "Andima Zahar" (946504077) eta "Lezamako Etxe" (946504237) landa etxeak, eta Balmasedan bertan "Begoña" ostatua (946102326).\n Naturan murgilduko gara berriro ere. Bizkaiko kostaldea ikaragarri polita da; Galea lurmuturra, San Juan de Gaztelugatxe, Elantxobe, Lekeitio... Hala eta guztiz ere, Urdaibai itsasadarra nabarmenduko dugu. Urdaibai Bermeo eta Gernika artean dago, biosfera erreserba da 1984. urtetik eta, beraz, babestuta dago. Padura eta itsaslabar ederrak dituzue bertan eta horrez gain, Euskal Herrian ia erabat galdutako Kantauri aldeko artadiak. Gernikan ere historian barrena ibiltzeko aukera izango duzue, baita parranda egitekoa ere, eta kostaldean Laga eta Laida hondartzak daude. Ostatua: Arteagako "Zelaieta" (946251013) eta Errigoitiko "Madalen Aurrekoa" (946254631) landa etxeak, eta Mundakako Portuondo kanpina (946877701).\n Orio eta Zarautz lotzen dituen errepidetik Pagoetako natur parkera joan daiteke. Eremu hau babestuta dago eta zuhaitzei dagokienez, oso aberatsa da. Ildo honetatik, parkea hobeto ezagutzeko, azalpenak eskaintzen dituen zentroa dago. Babestuta dagoen arren, nork bere jana eramanda, bertan jateko lekuak daude. Ibialdiak egiteko bideak ere badaude eta beraz, naturarekin gozatzeko aukera paregabea da. Agorregiko errotak eta ola bisitatu beharrekoak dira. Ostatua: natur parke gehien-gehienetan bezala, gau bakar batean akanpa daiteke Pagoetan. Inguruetan: Zarauzko "Berazadi Berri" (943833494) eta "Gaikoetxe" (943132900) landa etxeak eta hiru kanpin, Orion (943834801) eta Zarautzen ( "Gran Camping Zarautz"- 943831238- eta "Talai Mendi -943830042).\n Nafarroako iparraldean, Bertizaranako inguruetan denetarik dugu egun batzuk pasatzeko: mendiak, herri ederrak, istorio zaharrak, dorretxeak... Zerrenda amaigabea egin beharko genuke inguruotan ikus daitezkeneekin. Guk proposamen bat egingo dizuegu: Arizkunera joan zaitezte. Bertan, Bozate auzoan agotak bizi omen ziren. Inork ez daki zehatz-mehatz zeintzuk ziren agotak, baina kontua da mende luzez baztertuta bizi izan direla. Arizkun eta Bozate artean, bestalde, Ursuatarren dorretxea ikusi ahal izango duzue; bertakoa zen Pedro de Ursua, Ameriketan, El Doradoren bila abiatu zen espedizioburua. Jakina denez, beste euskaldun batek, Lope de Agirre oñatiarrak, Pedro de Ursua hiltzea agindu zuen. Ostatua: Erratzuko Baztan kanpina (948453133). Bertizaranako landa turismo bulegoa: 948592386.\n Erriberri Nafarroako erresumako historiarekin estu lotuta dago. Hemen dago, esaterako, Carlos III. Nafarroako erregearen gaztelu-jauregia. Ederra benetan. Hala ere, erromatarren eta gotoen aztarnak era badira Erriberrin. Horrez gain, bi eliz ditu: Santa Maria, gotikoa, eta San Pedro, aurrealde eta klaustro erromanikoak dituena. Erriberritik gertu, Pitillaseko aintzira duzue, txoriak ikusteko toki aproposa, eta baita Olibako Monastegia ere. Ostatua: "Camping Ciudad de Olite" (948740604). Turismo bulegoa: 948741703.\n Euskal Herrian kobazulo ugari dago, baina ezagunenak, Zugarramurdi eta Urdazubikoez gain, Sarakoak dira. Hemen ibili zen Joxe Miel Barandiaran ikerlaria. Historiaurreko aztarnak topa ditzakegu Sarako lezeetan: iltzeak, hezurrak, hortzak... Bestalde, garai batean akelarreak egiten omen ziren hemen. Gidatutako bisitak egiten dira. Ostatua: "Ferme Goyenetche" kanpina (59542171), eta "Pikassaria" (59542151) eta "Lastiry" (59542007) ostatuak, nahiko merkeak.\n Nafarroako Behereko hiriburua, Donibane Garazi, herri zoragarria da eta Nafarroako Erresumaren historiari estu lotua. Kaleetan barrena paseoan ibiltze hutsak merezi du zinez: harresiak, gotorlekua, Nafarroako Gorteen Etxea... Dena den, bi bisita aholkatuko dizkizuegu. Batetik, Apezpikuen Presondegia. Izan ere, Donibane Garazi apezpikuen egoitza izan zen. Presondegian, besteak beste, lurrazpiko aretoa, zaindarien gela eta ziegak ikus daitezke. Bestetik, Grevin Museoa ere bisita daiteke: mosketeroak, kortsariak, arrantzaleak, Luis XIV. Frantziako erregearen ezkontza... Ostatua: Etchegoin aterpe/hotel merkea (59371208), Hotel des Rempats ostatua (593713-79), eta Plazza Berri kanpina (59371-19). Etxeak eta apartamentuak ere alokairuan har daitezke: 59370357.\n Zuberoa paradisua izan daiteke abenturazaleentzat. Batez ere, bi kirol egin daitezke hemen; rappela eta arroilak jaistea. Hamaika arroila daude Zuberoan. Holtzarte, Altzaineta, Holadubi... Azkeneko hau bisitatzea proposatuko dizuegu. Holadubiko haitzartea Logibarretik hogei minutura dago oinez eta bost kilometroko luzeera du. Arroila jaisteko asmoa baduzue, materiale egokia eraman behar duzue, neopreonozko jantzia tartean. Izan ere, arroila bukatu arte ez dago bertatik ateratzerik. Dena den, arroilarik ezagunena, zalantzarik gabe, Kakuetakoa dugu. Ostatua: Larrañeko Ixtila kanpina (59286309). Kakuetako arroilari buruzko informazioa: 59287344.


Ekonomia | Jendartean\nKutxazainean lo zaudela hiltzea, gizartearen duintasunaren neurgailu\nBerdin dio joan den astean kutxazainean hil zen emakume etxegabeak zein neurritan egin zien uko zerbitzu sozialei, halako bizimodurik ez delako borondatez hautatzen; bestelako arrazoiak eta argudioak bilatu arren, gure gizartearen ispilu krudela da gertaturikoa: bigarren, eta are, hirugarren mailako herritarrak dituen gizartea garelako; eskubide diren zerbitzu eta prestazio sozialak pribilegiotzat saltzen dituena; jende jakin bat estigmatizatzen, baztertzen, ikusezin bihurtzen duena; bankuek...\nGizarte Zientziak unibertsitatetik desagerrarazi nahi dituzte Japonian\nPosted in Ekonomia, Hezkuntza\nZuzenbidea, Humanitateak, Soziologia, Literatura bezalako karrerak irakasteari uzteko eskatu die Japoniako Hezkuntza ministroak unibertsitateei, eta herrialdeko 60 unibertsitate publikoetatik 26k dagoeneko bat egin dute eskaerarekin. Datorren ikasturtean arlo horietako ikasleak hartzeari edo ikasgaiak emateari utziko diotela jakinarazi dute 26 unibertsitateek, ministroak adierazi duelako “gizartearen beharrei hobeto erantzungo dieten alorretan” jarri behar dutela indarra; alegia, ikasketa...\nLanean robot batek ordezkatuko al zaituen egiaztatu\nHurrengo bi hamarkadetan lanbideek jasango duten automatizazio prozesua aztertu eta interneten neurgailua jarri dute eskura, norberaren lanbideak izango duen robotizazio maila egiaztatzeko. Egungo lanbideen %35ak konputerizatzeko arrisku oso handia duela ondorioztatu dute. Oxford unibertsitateko ikerlariek egin dute azterketa Erresuma Batuko datuen arabera, baina hein batean emaitzak gure errealitatera ere estrapolatu daitezke. Lan mota jakin bat burutzeko beharrezkoak diren bederatzi aldagai...\nDonostia low cost\nMaiatzaren 23an Donostia hirigunean Zara erraldoi bat irekiko dutela-eta, pozarren eman dute albistea, lanpostuak sortu eta jendea erakarriko duelako. Ehun lanpostutik gora sortuko omen ditu, baina zein baldintzatan? Aldi baterako kontratuak eta ordutegi ezinezkoak ohiko dira Inditex etxean. Azpikontratatutako enpresen aldetik ere salaketak jaso ditu arropa kate espainiarrak, 15 orduko lanaldiak eta soldata barregarriak tarteko. Jendea erakarriko omen du, baina horrek dirua utziko al du...


Emaraun: Elkarrizketa Kurdistan\nEstatu Islamikoaren eskuetan bortxaz bahiturik diren Yezidiar emakumeen alde borrokatzen duen plataformaren lan-ildoak adosteko, Emakume Kurduen Mugimenduko kide batzuk, emakume ikerlarien talde bat eta Turkiako emakume antolakundeetako hainbat militante Ipar Kurdistango hiriburuan bildu ziren urriaren 5ean.\nEkimen honen inguruan gehiago jakiteko Emakume Kurduen Mugimenduko kide bat elkarrizketatu nahi izan dugu.\nNola sortzen da Indarrez Bahitutako Emakumeen Alde Borrokatzeko Plataforma?\n2014ko abuztuaren 3an Dash-en edo Estatu Islamikoaren eskutik Shingalen (Hego Kurdistanen, Iraken) eman zen Yezidien aurkako sarraskiaren larritasunaren kontzientziazio lana bultzatu eta Daesh-en okupazioari aurre egiteko emakumeen antolakundeen sareei borrokarako dei egiteko ekimenez sortu zen plataforma.\nBorrokarako ildoak adosteko, gainera, Yezidien kanpamenduetara joan berri gara Shingal eta Zakhora. Hala, elkarrekin, aldarrikapen, behar eta metodoak adostu ditugu, ondoren borroka hauek mundura zabaldu asmoz.\nZein da egun Yezidien komunitateak bizi duen egoera Daesh-en okupazioaren ostean?\nBenetan larria da eta nazioartean uste dena baino haratago doa bereziki Yezidien aurkako genozidioa. Tortura sexualen praktika sistematikoen aurrean gaude; bahiketak, esklabutza eta odaliska (Inperio Otomanoan palazioetako emakume esklabua) izatera kondenatuak gara. Daesh-en egitasmo sozial eta politikoak, emakumeon gorputzak, haien jabetzako gerra territorio patriarkal bezala ulertzen ditu.\nEgia da, bestalde, Daesh-en okupazioak Musulmandar Sunni ez diren beste komunitate guztiak ere erasotu dituela, eta aldi guztietan, bahiketa sistematikoa eta forma anitzeko indarkeria sexuala baliatu dutela.\nDaesh-en okupazioaren ondorioz, 400.000 Yezidi erbesteratuak izan dira Shingaletik, eta egun, oraindik, 4000-7000 emakume eta haur Daesh-en eskuetan bortizki bahiturik aurkitzen dira, nork jakin zein egoeretan.\nBahituak diren emakume eta neskak behin eta berriz salduak dira esklabutza eta odalisken merkatuetan, eta gatibu dira zonalde geografiko zabal batean: Irak, Siria, Qatar, Arabia Saudi eta Arabiar Emirerri Batuak.\nBadirudi, hauetatik 1500 Yazidiar emakumek egoera hauetatik ihes egitea lortu dutela, eta hauetako batzuek haien senideak dauden errefuxiatuen kanpamenduetara iristea lortu dute.\nZein da errefuxiatuen kanpamenduetako egoera?\nErrefuxiatuen kanpamenduetan den lagun orok elikadura, atseden, babes eta segurtasun arazo larriak ditu. Gogorra da benetan irudia. Psikologikoki eta fisikoki birrinduta daude.\nEta are larriagoa da Dash-en eskuetatik ihes egitea lortu duten emakumeen osasun egoera orokorra; izan ere, pasatakoa pasa ondoren eta kanpamenduekin jo ondoren, euren senide eta komunitatearen aldetik bazterkeria eta mespretxua bizitzen ari baitira.\nZeintzuk izanen dira zuen plataformaren lan ildoak?\nGure eragin-eremuen zerrenda oso luzea da. Batetik, Nazioartean egoeraren zabalpena egitea da gure nahia, eta horretarako, ekintza Diplomatiko eta legalak aurrera eramango ditugu, Daesh-en eskuetan Yazidien aurka eginiko sarraskia “genocidio” bezala aitortua izan dadin Nazio Batuen Konbentzioaren baitan.\nHoni loturik, lekukotasunak eta frogak biltzeko lana aurrera eraman nahi dugu, dagokienak (estatu, antolakunde eta erantzuleak) Nazioarteko Gorte Kriminalaren aurrean epaituak izan daitezen.\nBigarrenik, eta plano sozialago batean, Yezidiar emakumeak bahituak izan diren herrialdeetan, emakumeen antolakundeekin elkarlanean, ekintza batzuk (eskaerak, eserialdiak, manifestazioak, bideoak eta eskutitz kanpainak) adostu eta aurrera eramango ditugu presioa egin eta jendarteak arreta mantendu dezan. Ildo honetan ere paper garrantzitsua jokatzen dute komunikabideek ere.\nHirugarrenik, eta plano zabalago batean, nazioartean ezagunak diren emakume aditu akademiko, jurista, artista, kazetari eta abarrak mobilizatuko dituen kanpainaren bat ere abian jarri nahi dugu.\nAzkenik, eta elkartasunari bide emanaz, lekuko autoritateekin, iritzi sortzaile eta emakumeen antolakundeekin lan egin nahi dugu, ihes egiten duten emakumeen bergizarteratzea eta onarpena erraz dadin eta euren familia eta komunitatera itzuli ahal izan daitezen. Honi loturik, guk ere, Amed-en (Ipar Kurdistango hiriburuan) Errehabilitazio eta Ahalduntze Zentro bat irekiko dugu Daesh-en indarkeriaren biktima zuzen izan diren emakume hauei laguntza emateko.\nBesterik aipatu nahi al duzue?\nElkartasunerako deia lau haizeetara zabaldu nahi dugu eta eta emakumeen elkarte eta antolakundeei dei egin nahi dizuegu Daesh-en indarkeria sexista salatzeko kanpainetara bat zaitezten,hauek emakume guztion aurkako erasotzaileak direlako eta zentzu horretan mundu osoko emakumeok elkarrekin lan egin behar dugulako egoera larri honi aurre hartzeko.


MIRALLES, ANA;RUIZ, EMILIO: sus libros en paquebote.com\n4 libros encontrados buscando autor: MIRALLES, ANA;RUIZ, EMILIO\nwww.paquebote.com > MIRALLES, ANA;RUIZ, EMILIO\nEditorial: Astiberri Fecha de publicación: 04/04/2019 Páginas: 64\nRaquel Alzate marrazkilariaren hitzetan ?Zoragarria da Artikoaren edertasunari Ana Mirallesen begietatik, haren trebezia artistikoaren eskutik so egin ahal izatea, kolore ñabardura miresgarriez betetzen baitu hango eremu zabal zuria. Begietarako opari bikaina da, halaber, trazua animalien bolumen eta forma errealistetara egokitzeko duen zehaztasuna, nola gorpuzten eta biziarazten dituen animaliak, gu baino are gizatiarrago egiten dituzten keinuez hornitzen?. Alzatek adierazi duenez, ?fantasiarik eroenak bat egiten du espezie desberdinetako animalien jokamoldeari buruzko datu guztiz zehatzekin, eta narrazioan ikuspegi biak argi bereiz badaitezke ere, Emilioren maisutasunari esker bien uztarketak osotasun harmoniatsu bat sorrarazten du, non natura eta etologia zehatz eta argi azaltzen diren. Maitasuna, ikasteko grina eta askatasun nahia Artikoko abentura honetako zirrikitu izoztu guztietatik azaltzen zaizkigu, beti ere umore azkar eta ironikoaz lagundurik?. Waluk sortako beste bi liburuki argitaratu dira: 'Waluk' (Astiberri, 2017) eta' Waluk 2. Bidaia Handia' (Astiberri, 2018).\nEditorial: Astiberri Fecha de publicación: 29/11/2018 Páginas: 72


55. Durangoko Azoka abenduaren 4tik 8ra online denda eta zuzeneko egitarauarekin • ZUZEU\n55. Durangoko Azoka abenduaren 4tik 8ra online denda eta zuzeneko egitarauarekin\nDurangoko Azoka abenduaren 4tik 8ra, online denda eta zuzeneko egitaraua –\nDurangoko Azokako taupadak bizirik jarraituko du abenduaren 4tik 8ra, online denda eta zuzeneko egitarauarekin\nKulturaren plazaren 55. edizioa ez-ohikoa izango da. Ez da egongo erakusmahairik Landakon eta produktu guztiak denda birtualean erosi ahal izango dira. Gaur ireki da Durangoko Azokan parte hartzeko epea, online dendan produktuak eskuragarri egon daitezen.\nDurangoko Azokako egitaraua streaming bidez eta bertatik bertara jarraitu ahal izango da, aforo mugatuarekin. Espazio bi egongo da: Landako Gunea eta Plateruena.\nAurtengo edizioko kartelaren egilea Ane Pikaza ilustratzaile bilbotarra da. Bere hitzetan, “kultura mugimenduan dagoen zerbait dela azaleratu nahi nuen, egoera latzenetan ere kolore biziz loratzen dena”.\nGerediaga elkarteko presidente Nerea Mujikak azpimarratu duenez, “guztiontzako segurua den Azoka” antolatzea izan da helburua, eta horregatik erabaki da azkenean denda bere osotasunean birtuala izatea eta kultur egitaraua presentziala mantentzea, aforo mugatuarekin. “Hamaika egoera posible aurreikusi eta baloratu ditugu. Agian aukerarik errazena zen aurtengo edizioa bertan behera uztea. Baina uste dugu kulturak inoiz baino gehiago behar duela Azoka; sortzaileek behar dutela plaza; argitaletxe eta diskoetxeek erakusleihoa; eta jendeak zuzenekoak bizitzea eta nobedadeez gozatzea”.\nMujikak gogoratu duenez, Azokako salmentak argitaletxe eta diskoetxeen fakturazioan pisu handia du (Siadecok egindako ikerketaren arabera, %22koa da batez beste), eta, beraz, “inoiz baino garrantzitsuagoa da plaza hau eskaintzea”.\n“TaupaDA!” lelopean, Azoka abenduaren 4tik 8ra arte antolatuko da, hots, hasieran aurreikusitakoa baino egun bat gehiago izango du. Horren arrazoi nagusia Ikasle Goizaren aldeko apustua da: presentzialki egingo ez bada ere, ikasleek birtualki hainbat jarduerez gozatzeko aukera izango dute abenduaren 4ko goizean.\nAzokan parte hartzeko izen-emateei dagokionez, gaur bertan, urriak 8, ireki da epea parte-hatzaileentzat, www.durangokoazoka.eus web orrian egongo den denda birtualean euren produktuak eskuragarri egon daitezen. Izen-ematea doakoa izango da eta Gerediagako presidentearen hitzetan, “euskal kulturaren erakusleiho erraldoi honetan sortzaile guztientzat egongo da lekua, txiki zein handi, guztiek espazio bera izango dute”. Azokak salmenten %12 jasoko du, kudeaketa eta logistika gastuei aurre egin ahal izateko.\nNerea Mujikak nabarmendu duenez, Durangoko Azokak erronka handia du aurrez aurre: “Azokak erakutsi du bere 55 urteko ibilbidean garai berrietara egokitzeko gaitasuna, eta aurtengoan ere hala egin beharko du, bere identitatea galdu gabe. Presentzialki ezinezkoa izango den arren, plaza digitala eskainiko dio euskal kulturari”. Azokako antolakuntzarentzat, ezinbestekoa izango da denon indarra eta konpromisoa Azoka arraskatatsua antolatzeko: erakundeak, herri-mugimendua, sortzaileak, banatzaileak … eta baita kulturzaleena ere: “Dei egiten diegu kulturzaleei Azokaz beste modu batera gozatzeko: online denda kuxkuxeatzeko, streaming bidez ekitaldiak jarraitzeko, klik egin eta gustoko liburu edo diska eskuratzeko… 2020ko Durangoko Azoka izan dadila arnasa kultur sektorearentzat. Entzun daitezela ozen, Durangon, Euskal Herriko etxeetan eta munduan guztion bihotzetako taupaDAk!”.\nDurangoko Azoka berrasmatzeko erabakia partekatua izan da Azoka osatzen duten eragile, babesle eta parte-hartzaileekin. Horren islada izan da gaurko prentsaurrekoan parte hartu duen ordezkaritza zabalak. Gerediagako presidente Nerea Mujikarekin batera, bertan egon dira Andoni Iturbe (Eusko Jaurlaritzako Kultura sailburuordea), Lorea Bilbao (Bizkaiko Foru Aldundiko Euskara, Kultura eta Kirol diputatua), Ima Garrastatxu (Durangoko alkatea), Mari Jose Telleria (Gipuzkoako Foru Aldundiko Kultura zuzendaria), Lexuri Ugarte (Arabako Foru Aldundiko Euskara eta Gobernu Irekiko zuzendaria) eta Mikel Arregi (Nafarroako Euskarabideako zuzendari kudeatzailea).\nEEE Euskal Editoreen Elkarteko Jose Mari Sors eta Musika Industria Elkarteko Aitor Bengoetxea ere prentsaurrekoan egon dira, Azokako guneetako ordezkariekin batera. Horrez gain, Azokako babesle pribatuetako ordezkari nagusiek ere (BBK, Euskaltel, Eroski) parte hartu dute.\n55. edizioko kartela, Ane Pikazaren eskutik\nGaurko prentsaurrekoan edizio honetako kartela ere aurkeztu da. Ane Pikaza ilustratzaile eta aktorea (Bilbo, 1984) da aurtengo egilea, eta bertan kolorez jositako bihotz bat irudikatu du paisaia grisaren gainean, “TaupaDA!” leloa jarraituz: “Kultura mugimenduan dagoen zerbait dela azaleratu nahi nuen, egoera latzenetan ere kolore biziz loratzen dena”.\nAne Pikazak hainbat ilustrazio lan egin ditu azken urteetan: antzezlanetako kartelak (Kabia taldeko “Alicia después de Alicia” edo Marie de Jongh taldearen “Estrella”), Vetusta Morla taldearen “Los ríos de Alice” diskoaren azala, Zinegoak jaialdiaren 2018. urteko edizioaren kartela eta abar. Aktore modura hainbat film eta antzezlanetan ere parte hartu du. Donostia Zinemaldian “Nora” bere azken lana aurkeztu berri du, eta filmaren hainbat ilustrazioren egilea ere bada.\nDurangoko Azoka abenduaren 4tik 8ra, online denda eta zuzeneko egitaraua\nArte[faktua] 96: Amaia Telleria, "Haize-lekuak", Edurne Urrestarazu, Ander Barandiaran


Etxera eramateko mosaikoa egingo dute : Oarsoaldeko Hitza\nEtxera eramateko mosaikoa egingo dute\nAitzol Gogorza askatzeko sortu diren mugimendu guztien baturaren sinbolo izateko asmoa du bihar egingo duten mosaikoak. Bertan erabiliko diren kartulinak herrian jartzeko eskaera egin du Sarek.\n100.2 artikulua aplikatzeko eskatuz, aurretik egindako agerraldia.\nAitzol Gogorza larri gaixo dagoen presoaren etxeratzea eskatzeko mosaiko erraldoia egingo dute bihar, 18:00etan hasita. Hasiera batean Zumardian zen egitekoa ekitaldia, baina eguraldi eskasa iragarrita dagoelako, Koldo Mitxelena ikastetxeko gune estalira lekualdatu dute ekintza. Oreretako Sarek deitu ditu herritarrak mosaikoa osatzera. Mezu garbia helaraziko dute biharko agerraldian: Gogorzari espetxe araudiko 100.2 artikulua aplika diezaiotela. Hau da, gaixotasun larri eta sendaezinak dituzte presoek kondena euren etxean bete dezatela zabaltzea. Mezuaz gain, aniztasuna irudikatuko dute mosaikoarekin. Izan ere, azken urteetan askotarikoak izan dira Gogorzaren askatasuna eskatzeko egin direnak, eta horiek denak batzeko, sentsibilitate ezberdinak bideratzeko aukera baliatu nahi dute Sareko kideek. Izan ere, 100.2 artikuluaren aplikazioa eskatzeko mugimenduari askotariko talde, elkarte eta eragileak batu zaizkio: Errenteria-Oreretako zinegotzi eta zinegotzi ohiak —ia alderdi guztietakoak—, gehiengo sindikala, elizarekin harremana duten taldeak, Orereta Ikastolako langileak, tabernariak, eskubaloi jokalariak… «Aitzol etxera! 100.2 artikulua orain ideiarekin bat egin dutenak asko izan dira. Mezu horrekin eroso sentitu dira herriko alderdi, talde edo eragile gehienak. Orain, hori herrira are gehiago zabaltzeko garaia da», esan dute Sareko kideek. Horregatik, biharko mosaikoan parte hartuko duten herritar guztiek, kartulina etxera eramateko aukera izango dute, helburu jakin batekin. Mezua zabaldu Mosaikoa egiteko kartulinen bidea ez da bihar bukatuko. Saretik deialdia egin dute: «Nahi duguna da, mosaikoaren ondoren, norberak bere etxera eramatea kartulinak. Ondoren, bakoitzak hobekien ikusten duen tokian jar dezala bere zatia, lantegian, kiroldegian, bere auzoko txokoren batean… Dinamikak iraunkorra izan behar du, Aitzol etxeratu artekoa. Horretan eragin nahi dugu: 100.2 artikulua ezartzearen alde adostasun zabala lortu da herrian, eta hori, ekintza puntualetatik, egunerokora eramatea da asmoa». Apirilaren 8an, ETAren armagabetzea egin zen Baionan, gizarte zibilaren inplikazio zuzenarekin. Filosofia horri eutsi behar zaiola adierazi du Sarek, «gizarte zibilaren ekimenak ekarriko du Aitzol etxera, hortaz ziur gaude».


Alde Zaharreko planari buruzko bi bilera ireki antolatu ditu EH Bilduk\nHerritarrentzako, komertzioentzako,… bilera hauetan PERIA aztertuko da. Bi helburu nagusi ditu EH Bilduk: "iritziak jasotzea" eta koalizioaren "ekarpenak partekatzea".\nEuskal Herriko Mus Txapelketako kanporaketa Iratin jokatuko da zapatuan\nKanporaketa arratsaldeko 16:00etan hasiko da Irati tabernan, nazio mailako mus federazioak antolatuta. Euskal Herriko XII. Mus Txapelketaren kanporaketa bat...\nMendizale bat erreskatatu dute Udalaitz mendian\nGoizeko 9:30ak aldera, mendizale bat erori da Udalaitzen. Ondorioz haustura bat izan du hanka batean, eta SOS...\nGIZARTEAGontzal - 2020-01-02 0\nKotxeen Markuleteko garbitokiaren ur kontsumoa mugatzen hasi da Udala. Udalak azaldu duenez "jasangarritasunaren aldeko apustua da". Ondorioz, garbitokiko erabiltzaileek ezin dituzte mangerak...\nAdei Madina Lopez da 2020an Arrasaten jaiotako lehen haurtxoa\nEsti eta Iban atzo gauean ospitalera joan ziren baina ospitaleko langileek azaldu zieten oraindik ez zela erditzearen unea iritsi.


Babes handia jaso du Iruñerriko Mintzakide egitasmoaren diru-bilketa kanpainak - Topagunea | Euskaltzaleen Topagunea\n> Berriak > Mintzapraktika > Babes handia jaso du Iruñerriko Mintzakide egitasmoaren diru-bilketa kanpainak\nBabes handia jaso du Iruñerriko Mintzakide egitasmoaren diru-bilketa kanpainak\nnork Euskaltzaleen Topagunea • 2014/04/29 • 0 iruzkin\nIruñerriko Mintzakide egitasmoa babesteko Goteo.org plataforman martxan jarritako diru-bilketa kanpaina duela hilabete amaitu zen. Guztira 117 babesle izan ditu kanpainak eta beraien ekarpenei esker funts nahikoak lortu ditugu egitasmoaren Web-orri berria eraikitzeko eta gure proiektua elikatzeko, laguntzeko.\nHainbat lagunen babesari esker, Goteon 5.590 € lortu ditugu egitasmorako eta horrela gure hasierako helburua gainditu dugu, bostehun eta berrogei eurotan eta markatzen genuen “hobezinaren” kantitatetik hurbil geratu gara. Kanpaina zentzuz arrakastatsua izan da.\nAbentura honetatik zalantzarik gabe etorkizunean oso baliotsuak izango zaizkigun gauza asko ikasi ditugu eta oso garrantzitsuak diren beste aktibo batzuk ere lortu ditugu: babesa, egitasmoaren ikusgarritasuna eta gure proiektuarekiko benetako interesa duen pertsona kopuru handi bat ere topatu dugu.\nOrain, jasotako babesarengatik hartutako konpromisoak betetzeko garaia heldu da. Webgune berria prestatzen ari gara, memoriak eta buletinak prest ditugu eta materialaren zain gaude, ahal den lasterren babesle guztioi bidaltzeko.\nAhal eta nahi duzuenok, jarraitu dezakezue gure proiektua laguntzen ekarpenak zuzenean gure kontu korrontean sartzen edo paypal kontuaren bitartez. Trukean Goteo kanpainarako sortu dugun materiala ere jasoko dituzue.\nBehin kanpaina amaitua, jarraituko dugu lanean hasiberrien ilusioarekin, ikasten jarraitzeko grinarekin eta guztiokin elkarlanean aritzeko gogotsu.\nEskerrik asko bihotzez, Iruñerriko Mintzakide proiektua garatzen lagundu duzuen guztioi.\n← Irakurri Gozatu eta Oparitu\nAbian da .eus domeinua →